Slovensku hrozí nesplnenie klimatických cieľov, tvrdí kontrolný úrad

Kontrolóri z NKÚ preverovali, aké kroky robia zodpovedné ministerstvá.

BRATISLAVA. Slovensku hrozí, že nesplní svoje klimatické ciele, ku ktorým sa zaviazalo v rámci Európskej únie. Upozorňuje na to Najvyšší kontrolný úrad SR (NKÚ), ktorý preveroval, aké kroky robia zodpovedné ministerstvá v jednotlivých oblastiach. Na základe kontrolných zistení pritom skonštatoval, že existuje riziko nesplnenia záväzného slovenského cieľa, a to dosiahnutie 14-percentného podielu energie z obnoviteľných zdrojov na celkovej národnej spotrebe do roku 2020. Rezervy vidia kontrolóri aj v podpore elektromobility, či pri výrobe pokročilých biopalív, kde taktiež hrozí nesplnenie záväzkov Slovenska voči Európskej únii."V ostatných dvoch rokoch bol zaznamenaný pokles podielu obnoviteľných zdrojov energie na celkovej energetickej spotrebe, čo indikuje riziko nesplnenia slovenského záväzku," uvádza kontrolný úrad. Zároveň upozorňuje na vysoké výkupné ceny, ktoré sú garantované na obdobie 15 rokov a premietajú sa do ceny elektriny pre každého konečného spotrebiteľa. V roku 2010 bola výkupná cena elektriny z obnoviteľných zdrojov takmer 431 eur za megawatthodinu (MWh), postupne klesala až sa v roku 2018 dostala na úroveň 85 eur/MWh. Kontrolóri pozitívne hodnotia národný projekt "Zelená domácnostiam", prostredníctvom ktorého bolo podporených 3 675 fotovoltických panelov na rodinných a bytových domoch. Projekt bol podporený nielen štátnymi prostriedkami, ale aj zdrojmi Európskej únie vo výške 45 miliónov eur.Na druhej strane však v ceste k plneniu klimatických cieľov Slovensko najvýraznejšie zaostáva pri využívaní vodíka ako alternatívneho paliva. "V ostatných rokoch nebola vybudovaná žiadna verejne prístupná vodíková stanica a nebola poskytnutá ani takto smerovaná žiadna štátna podpora," uvádza NKÚ. Systém podpory alternatívnych palív podľa kontrolného úradu nemotivuje prípadných aktérov a vážnym ukazovateľom je skutočnosť, že štát neposkytol žiadnu cielenú podporu pre predaj vozidiel s pohonom na stlačený zemný plyn (CNG), skvapalnený zemný plyn (LNG) či skvapalnený ropný plyn (LPG).Daňové úľavy, zavedenie zníženej sadzby spotrebnej dane z motorových vozidiel a zníženie registračného poplatku za prihlásenie vozidla do evidencie boli podľa NKÚ stimulom, ktorý len mierne podporil nákup vozidiel s alternatívnym pohonom, ale nepremietol sa do zvýšenia spotreby alternatívnych palív. V roku 2015 bola podľa kontrolného úradu 50-percentná sadzba dane z motorových vozidiel uplatnená v 2 463 prípadoch, v roku 2018 tento počet vzrástol na 5 638 prípadov. Podiel vozidiel s alternatívnym pohonom na celkovom počte áut však zostáva zanedbateľný a dosahuje iba 0,75 percenta.NKÚ na druhej strane pozitívne hodnotí poskytovanie štátnych dotácii pre miestnu a krajskú samosprávu, ktoré sú viazané na nákup a využívanie elektromobilov. "Podporné vládne nástroje sa prejavili v náraste počtu vozidiel s elektrickým pohonom, pričom v roku 2015 bolo registrovaných len 188 áut na elektrický pohon, v roku 2017 to už bolo 2 178 vozidiel," uvádza úrad. Problémom Slovenska pri zavádzaní opatrení smerujúcich k zlepšeniu klímy je pritom podľa NKÚ aj slabá koordinácia dotknutých ministerstiev zo strany jedného, zodpovedného rezortu. "Kontrolný úrad poukazuje tiež na skutočnosť, že v ostatných štyroch rokoch nebola vykonaná žiadna cielená kontrola, tematický vládny audit, ktorý by bol zameraný na plnenie cieľov a opatrení prijatých v oblasti zmeny klímy a energetiky," dodáva kontrolný úrad. Ministerstvo hospodárstva však tvrdí, že intenzívne pracuje na raste využívania obnoviteľných zdrojov energie. „Na plné obrátky funguje podpora domácich zdrojov v programe Zelená domácnostiam, rozbehli sme najväčšiu reformu podpory obnoviteľných zdrojov energie za posledné roky, ktorá umožnila výstavbu nových obnoviteľných zdrojov energie, ako aj novinky lokálneho zdroja,“ uviedol pre agentúru SITA hovorca ministerstva Maroš Stano. Ako dodal, v porovnaní s minulosťou chce rezort hospodárstva podporu obnoviteľných zdrojov energie vo väčšej miere na trhovom princípe, aby toľko nezaťažovala ceny elektriny. Samotný pokles podielu energie z obnoviteľných zdrojov na spotrebe na Slovensku pripisuje dynamickému hospodárskemu rastu. „Hospodárstvo Slovenskej republiky rastie, ekonomika je výkonnejšia a to znamená aj vyššiu spotrebu energie, najmä elektriny a palív v doprave. Matematicky teda klesá podiel obnoviteľných zdrojov,“ tvrdí hovorca ministerstva. Počet a reálne využívanie obnoviteľných zdrojov však podľa neho neklesá. Ministerstvo zároveň pripomína svoju aktivitu v oblasti podpory elektromobility. „Aktuálne je v plnom prúde podpora elektronabíjačiek pre samosprávu, ktorá významne zvýši ich počet a do konca roka by ministerstvo malo oznámiť ďalšiu vlnu podpory kúpy elektromobilov,“ uviedol Stano s tým, že vláda aj ministerstvo v súčasnosti taktiež pracujú na podpore vyššej energetickej efektívnosti budov.


Cyklotrasa aj viac zelene. Dokončili rekonštrukciu časti Blumentálskej ulice

V pláne je pokračovať v rekonštrukcii až po Legionársku ulicu.

BRATISLAVA. Vydláždené chodníky, segregovaná cyklotrasa, nový povrch cesty, viac zelene či oslobodené stromy od betónu. To priniesla rekonštrukcia časti Blumentálskej ulice v Bratislave od Floriánskeho námestia po Vazovovu. V týchto dňoch ju dokončili a odovzdávajú ju do užívania. Práce sa podarilo ukončiť načas, hoci boli od konca januára pre pripomienky a návrhy obyvateľov dočasne pozastavené. "Dodávateľ ukončil práce presne na deň a v limite, ktorý bol dohodnutý, a ešte s určitými finančnými úľavami," povedala starostka bratislavského Starého Mesta Zuzana Aufrichtová. Počas prác bolo podľa jej slov potrebné zosúladiť požiadavky obyvateľov s právnymi požiadavkami. "Museli sme dostať do súladu nálady ľudí, ktorí projekt vnímali negatívne, a nálady ľudí, korí ho vnímali veľmi pozitívne," podotkla starostka. Na ceste bude pozdĺžne parkovanie. Od Floriánskeho námestia po Vazovovu bude ulica jednosmerná. V pláne je aj pokračovať v rekonštrukcii až po Legionársku ulicu. Projekt rekonštrukcie Blumentálskej ulice bol od začiatku sprevádzaný rôznorodými názormi na riešenie predmetnej ulice a verejného priestranstva. Obyvatelia na Blumentálskej ulici najviac kritizovali fakt, že nevedia, ako a prečo bude ich ulica rekonštruovaná. Vyjadrovali obavu zo straty parkovacích miest vrátane parkovacích miest pre invalidov. To malo za následok pretrvávajúci otvorený konflikt viacerých strán verejnosti. Tak skupiny zastupujúcej znižovanie zaťažovania verejného priestoru automobilovou dopravou a jej nahrádzanie cyklodopravou, ako aj obyvateľov dotknutej ulice s ich záujmami vo veci dostupnosti parkovania. Koncom januára sa v tejto veci konalo verejné stretnutie dotknutých strán. Na základe pripomienok a návrhov obyvateľov starostka dočasne pozastavila stavebné práce. Poslanci na februárovom zasadnutí rozhodovali o tom, či sa bude pokračovať v rekonštrukcii podľa pôvodnej projektovej dokumentácie alebo budú práce prerušené do zabezpečenia komplexnej projektovej dokumentácie. Staromestskí miestni poslanci napokon rozhodli, že obnova časti Blumentálskej bude pokračovať podľa pôvodného plánu a dokončí sa podľa pôvodnej projektovej dokumentácie.


Stopy vydieračského vírusu majú smerovať do Severnej Kórey

Počítačoví odborníci chcú kód škodlivého programu ďalej skúmať.

WASHINGTON. Stopy vydieračského počítačového programu WannaCry, po ktorého autoroch pátrajú experti z desiatok krajín sveta, možno vedú do komunistickej Severnej Kórey. Uviedli to v pondelok renomované spoločnosti zaoberajúce sa kybernetickou bezpečnosťou Symantec a Kaspersky Lab, podľa ktorých je síce predčasné pripisovať autorstvo Pchjongjangu, isté indície podobné tým z minulosti, však škodlivý softvér obsahuje. O viacerých nepriamych dôkazoch ukazujúcich na KĽDR hovoril v utorok aj Simon Čche, šéf juhokórejskej antivírusovej spoločnosti Hauri. Symantec a Kaspersky Lab uviedli, že časť kódu použitá v jednej z prvých verzií malvéru WannaCry, je zhodná s tou, akú používajú aj programy skupiny Lazarus. Tá je podľa mnohých počítačových expertov platformou severokórejských hackerov, ktorí podnikajú opakované útoky za účelom získania finančných prostriedkov. "Toto je doteraz najlepšia stopa, akú sme objavili v súvislosti s pôvodom WannaCry," povedal Kurt Baumgartner zo spoločnosti Kaspersky Lab. Obe firmy sa však zároveň zhodli na tom, že je ešte príliš zavčasu povedať, či za útokmi skutočne stála Severná Kórea. Kód WannaCry potrebujú ešte viac preskúmať, pričom o pomoc požiadali aj analytikov z ďalších firiem. Zistenie počítačových expertov budú teraz preverovať policajti v desiatkach zo 150 krajín sveta, kde ransomware napadal tisíce počítačov. Čche v utorok podľa agentúry AP uviedol, že spôsob vykonania pripomína skoršie útoky pripisované KĽDR. Dodal, že komunistický režim nie je žiadnym nováčikom, pokiaľ ide o kryptomenu bitcon, v ktorej vydieračský softvér vyžaduje platbu. Pripomenul, že Pchjongjang k takzvanej ťažbe, teda získavaniu bitcoinov, používa škodlivé počítačové programy najmenej od roku 2013. Portál BBC poznamenal, že určenie zodpovednosti za kybernetické útoky je mimoriadne zložité a často vychádza skôr zo všeobecnej zhody než z potvrdenia. Skúsení hackeri navyše ľahko dokážu postupovať tak, aby ich činy niesli napríklad severokórejské stopy. V prípade WannaCry je tak možné, že útočníci len skopírovali časť kódu, ktorý predtým použila skupina Lazarus. Polícia v Spojených štátoch či európskych krajinách doteraz po autoroch WannaCry bezvýsledne pátra, podľa Reuters však nevylúčila možné severokórejské autorstvo. Skupine známej ako Lazarus je pripisované autorstvo niektorých hackerských útokov väčšinou s cieľom zarobiť peniaze, okrem iného krádeže 81 miliónov dolárov z bangladéšskej banky. Nový vírus, ktorý zabraňuje užívateľovi v prístupe k infikovanému počítaču a vyžaduje zaplatenie výkupného, sa začal šíriť v piatok. Podľa Bieleho domu zatiaľ zasiahnutí užívatelia zaplatili na výkupnom celkovo necelých 70-tisíc dolárov.


PÍŠE JURAJ ŠELIGAMôžeme si dovoliť púšťať ústa na špacír?

Odôvodnenie rozhodnutia Ústavného súdu v tejto veci bude patriť medzi tie u nás významnejšie, a to špeciálne pre ďalší vývoj slobody prejavu a jej obmedzenia.

Autor je interný doktorand na Katedre ústavného práva a teórie práva na Právnickej fakulte v Trnave Keď v októbri tohto roka Národná rada schválila tzv. protiextrémistickú novelu Trestného zákona, ktorej cieľom je snažiť sa o trestanie aj verbálnych prejavov extrémizmu, bolo takmer ironicky úsmevné sledovať ako o protiústavnosti tejto novely najviac vykrikovali práve predstavitelia extrémistov v parlamente (to staré príslovie o trafenej husi, ktorá gága, stále evidentne platí). Táto debata však naberá druhý dych práve v týchto dňoch (aj vďaka Lipšicovmu podpisu), keď na Ústavný súd prišiel návrh na vyslovenie nesúladu časti tejto novely s ústavou. Preto je namieste sa pýtať, o čo v tomto spore o slobodu prejavu vlastne ide. Sloboda prejavu je v našej ústave chránená relatívne prísne, keď čl. 26 presne vymenúva v akých prípadoch možno slobodu prejavu obmedziť - a to len ak ide o opatrenia v demokratickej spoločnosti nevyhnutné na ochranu práv a slobôd iných, bezpečnosť štátu, verejného poriadku, ochranu verejného zdravia a mravnosti. Inými slovami, akékoľvek opatrenie, ktoré sa snaží obmedzovať slobodu prejavu, musí chrániť jeden z vyššie uvedených záujmov a musí byť nevyhnutné na dosiahnutie takejto ochrany. S otázkou nevyhnutnosti je potom ešte úzko spätá aj úvaha o prostriedku, ktorý na dosiahnutie sledovaného cieľa použijeme. A práve v prostriedku je v tomto prípade problém (hádam nikto rozumný nemôže mať za cieľ ochranu extrémizmu). Kým pre vládu sú však doplnené slovné spojenia ako „nenávisť voči inej skupine osôb“ alebo „politické presvedčenie“ do už existujúcich skutkových podstát trestných činov len ich efektívnym rozšírením a plátaním legislatívnej diery, pre Lipšica a spol. ide o frontálny útok na slobodu prejavu, a to pre vágnosť týchto pojmov a s tým spojenej možnosti ich zneužitia zo strany štátnych orgánov. Ťarbavá snaha o odpoveď na nárast extrémizmu zaobalená do vágnych definícií verzus americký koncept "free speech", ktorý priznáva právo hovoriť takmer všetko, čo chcem na akúkoľvek tému. Treba si povedať, že tu sa už však nebavíme o tom, či si štát smie alebo nesmie nárokovať právo na pravdu. Samozrejme, že nie. Tých skúseností v minulých režimoch už bolo viac ako dosť. Rovnako sa zhodujeme, že (štát) musí byť obozretný pri zásahoch do akýchkoľvek základných práv a slobôd jednotlivca vrátane práva na slobodu prejavu. Kde sme si už však nie takí istí, je otázka, čo sa stane, ak rezignuje na racionálnu a efektívnu kontrolu slobody prejavu? Čo sa stane s kultúrou či históriou? Blázni, ktorí popierajú holokaust, či kadejako označujú Rómov, by tak dostali zelenú na ešte hlasnejšie vykrikovanie svojich nezmyslov. Kto si potom trúfne povedať, že tieto reči neboli spúšťačom niečoho omnoho horšieho? Tam ústavnoprávna analýza od stola už nepostačí. Argumenty vlády za prijatie tejto právnej úpravy majú svoje rácio. O to viac v tranzitívnej demokracii, ktorá je náchylnejšia na nasledovanie extrémizmu. Navrhovatelia na druhej strane aj napriek slovičkáreniu a miernemu podozreniu zo snahy o mediálnu pozornosť kladú Ústavnému súdu legitímnu otázku. Už teraz je preto možné povedať, že odôvodnenie rozhodnutia Ústavného súdu v tejto veci bude patriť medzi tie u nás významnejšie, a to špeciálne pre ďalší vývoj slobody prejavu a jej obmedzenia. Kým súd rozhodne, my všetci by sme sa však medzičasom mohli pýtať samých seba, aká je naša odpoveď na extrémizmus. Pretože paragrafy to za nás nevyriešia. Totiž, extrémizmus nemá žiadnu šancu na úspech len v spoločnosti, ktorá je naozaj autenticky kultúrna. Tento text ste mohli čítať vďaka tomu, že platíte za obsah. Vážime si to.


Bratislavčania sa na MHD počas protestov nesťažujú, s obmedzeniami rátajú (rozhovor)

Ako bratislavský dopravný podnik zabezpečuje verejnú dopravu počas demonštrácií, hovorí vedúci dispečingu Dopravného podniku Bratislava PETER PIPÍŠ.

Keď sa v centre zíde na proteste 50-tisíc ľudí, čo to znamená pre dopravný podnik? „V prvom rade o takejto situácii komunikujeme s dopravnou políciou a postupne podľa potreby a pokynov zabezpečíme odklon mestskej hromadnej dopravy z miesta, kde sa protest alebo pochod koná.“ Do akej miery to dopravnému podniku skomplikuje situáciu v porovnaní s bežným dňom? „Hneď ako máme o demonštrácii informácie, snažíme sa ich odovzdať cestujúcej verejnosti. Či už prostredníctvom webu alebo elektronických tabúľ. Na mnohých zastávkach, hlavne na električkových radiálach a dôležitých dopravných uzloch, máme totiž infotabule, na ktorých v takýchto prípadoch vždy v poslednom riadku beží informácia o aktuálnej premávke vozidiel MHD. Čo sa z tabúľ cestujúci dozvedia? Môžu si na nich priamo pozrieť, s akým spojom môžu počítať a aká električková, autobusová alebo trolejbusová linka je aktuálne odklonená mimo svojej pôvodnej trasy. Okrem toho sa pre nás počas takýchto udalostí mení ešte aj to, že miesto, kde sa protest koná, zabezpečíme hliadkami dispečingu, ktoré odkláňajú spoje MHD na vopred dohodnuté trasy. Pokiaľ vieme, ako teraz (v piatok 16. marca, pozn. red.), že sa bude protest konať na Námestí SNP, tak naše komunikačné a marketingové oddelenie deň či dva dni vopred informujú cestujúcich, aby vedeli, s čím môžu počítať.“ Koľko hliadok dispečingu na súčasné protesty vysielate? „Do terénu vysielame vždy dostatočný počet vozidiel, samozrejme vzhľadom na náš počet zamestnancov na dopravnom dispečingu.“ Posilňuje dopravca počas protestov spoje verejnej dopravy? „Keďže väčšinou trpia električkové radiály, tak sa snažíme do súbežnej linky vložiť iný dopravný prostriedok. Najčastejšie to býva autobus, keďže je najviac operatívny. To znamená, že ak by nám zlyhala napríklad doprava do Karlovej Vsi a Dúbravky, tak spod Mosta SNP vieme vypraviť náhradnú dopravu do týchto mestských častí.“ Museli ste takúto situáciu riešiť aj počas minulého protestu Za slušné Slovensko (9. marca 2018)? „Minulý protest dopadol v spolupráci s políciou v rámci dopravy veľmi dobre, pretože nám pomohla zabezpečiť priechodnosť tratí na Obchodnej ulici. Tak bola v západnej časti mesta, a teda v Karlovej Vsi, Dúbravke a ďalej prepojenie na Lamač, Devínsku Novú Ves či Mariánku MHD zabezpečená. To znamená, že ľudia sa dostali domov aj napriek tomu, že spoje trochu meškali.“ Sťažovali sa niektorí cestujúci na preplnené linky alebo na to, že sa na protest nemohli mestskou hromadnou dopravou dostať? „Počas protestu bolo všetko v poriadku. Po jeho ukončení bol nával ľudí značný, ale tým, že sme na to boli pripravení, zvládli sme všetkých cestujúcich bezpečne odviezť domov. Keď ľudia vedia, že sa v meste bude konať organizovaný protest, s obmedzeniami podľa našich skúseností ako keby rátajú. Nezvyknú sa v takýchto prípadoch na obmedzenú dopravu sťažovať, že sa niekam nevedia dostať.“ Stretli ste sa s nejakými problémami, ktoré počas protestov hlásili dispečingu vodiči liniek verejnej dopravy? „Nie, nemali sme žiaden incident ani poškodené vozidlo. Dokonca sme počas týždňa nezaznamenali ani jednu sťažnosť na premávku počas minulého piatku (9. marca 2018, pozn. red.).“ Odkláňajú sa počas protestov všetky spoje MHD alebo niektoré zostávajú stáť aj na mieste, keď ich obkolesia ľudia a nemôžu sa pohnúť ďalej? „Organizátori nám cez políciu oznámia, kedy sa protest zhruba začne. To znamená, že vieme vopred urobiť zvyčajne taký odklon, aby nám vozidlá nezostali na mieste, kde sa protest koná. Vodiči sú z dispečingu cez rádiovú sieť informovaní a každý vie, kadiaľ má s vozidlom premávať. Toto sa im opakuje zhruba v 20- či 30-minútových intervaloch, pričom situáciu vyhodnocujeme podľa aktuálnosti. Na Námestí SNP nebude počas dnešného protestu (piatok 16. marca, pozn. red.) MHD síce premávať, ale autobusy, električky aj trolejbusy napriek tomu dostaneme do svojich cieľov.“ Keď sa protest koná na Námestí SNP, kadiaľ sa linky hlavne odkláňajú? „V tomto prípade najmä cez Obchodnú ulicu.“ Ktoré podujatia či demonštrácie doteraz najviac skomplikovali dopravnému podniku situáciu? „Spomínam si na Pochod za život. V médiách vtedy vyšlo, že sa ho zúčastnilo cez 50-tisíc ľudí, čo je zhruba ako na poslednom proteste Za slušné Slovensko. V tom čase bol však pre nás veľmi náročný, pretože sa nekonal iba na Námestí SNP, ale ľudia mestom kráčali, navyše aj po cestných komunikáciách. MHD tak nemohla premávať v takom rozsahu ako teraz, keď je protest situovaný na jednom mieste.“ Majú vodiči dopravného podniku počas takýchto výnimočných situáciách od dopravcu nejaké kompenzácie, ak sa im zmena skomplikuje alebo pretiahne? „Ak by vodič uviazol na trati obkolesený protestujúcimi, nemohol by sa pohnúť a natiahla by sa mu pracovná zmena, tento nadčas sa mu doplatí. Platí však, že keď má niekto napríklad deväťhodinovú službu, my mu z nej neurobíme dvanásť hodinovú. Dopravný podnik má navyše vypracovaný harmonogram, kedy musia mať vodiči prestávky. Tie sú povinné. Dbáme nimi totiž na bezpečnosť prepravovaných osôb.“


Federer bez problémov postúpil do tretieho kola, ďalej ide aj Nišikori

LONDÝN. Švajčiarsky tenista Roger Federer postúpil do 3. kola na grandslamovom turnaji vo Wimbledone. Rekordný osemnásobný šampión z All England Clubu si v druhom poradil s domácim držiteľom voľnej karty Jaysonom Clarkom v troch setoch 6:1, 7:6 (3) a 6:2. "Súper mi trochu pomohol nevynútenými chybami, ale v druhom sete som musel zabojovať. Prvý týždeň ide zatiaľ podľa plánu a viem, že teraz ma už čakajú rebríčkovo lepšie postavení súperi," povedal Federer, ktorý svojou 17. účasťou medzi najlepšími 32 hráčmi vo Wimbledone vyrovnal rekord Jimmyho Connorsa. Najbližšie čaká turnajovú dvojku Francúz Lucas Pouille. V očakávanom súboji vyhral tretí nasadený Španiel Rafael Nadal nad Austrálčanom Nickom Kyrgiosom 6:3, 3:6, 7:6 (5), 7:6 (3). Odplatil mu tak prehru na tomto podujatí z roku 2014. Obaja si odvtedy v médiách vymenili pár "štipľavých" poznámok a Španiel uviedol, že kontroverznému Austrálčanovi chýba rešpekt. Vo štvrtok to bol medzi nimi tesný zápas, v tajbrejkoch tretieho a štvrtého setu mal ale navrch favorit. Vzájomnú bilanciu s Kyrgiosom tak upravil na 4:3 vo svoj prospech. Nadala čaká v 3. kole Francúz Jo-Wilfried Tsonga. Bez problémov sa do 3. kola prebojoval aj Japonec Kei Nišikori. Ako nasadená osmička zdolal domáceho Brita Camerona Norrieho hladko v troch setoch 6:4, 6:4 a 6:0. Už v druhom kole sa s turnajom rozlúčili deviaty nasadený Američan John Isner i trinásty nasadený Chorvát Marin Čilič. Ďalej ide Nemec Jan-Lennard Struff, v druhom kole si poradil s Američanom Taylorom Harrym Fritzom v štyroch setoch 6:4, 6:3, 5:7 a 7:6 (2). Jan-Lennard Struff (33-Nem.) - Taylor Harry Fritz (USA) 6:4, 6:3, 5:7, 7:6 (2) John Millman (Aust.) - Laslo Djere (31-Srb.) 6:3, 6:2, 6:1 Sam Querrey (USA) - Andrej Rublev (Rus.) 6:3, 6:2, 6:3 Steve Johnson (USA) - Alex de Minaur (25-Austr.) 3:6, 7:6 (4), 6:3, 3:6, 6:3 Kei Nišikori (8-Jap.) - Cameron Norrie (V.Brit.) 6:4, 6:4, 6:0 Daniel Evans (V.Brit.) - Nikoloz Basilašvili (18-Gruz.) 6:3, 6:2, 7:6 (2) Michail Kukuškin (Kazach.) - John Isner (9-USA) 6:4, 6:7 (3), 4:6, 6:1, 6:4 Joao Sousa (Portug.) - Marin Čilič (13-Chorv.) 6:4, 6:4, 6:4 Roger Federer (2-Švaj.) - Jayson Clarke (V.Brit.) 6:1, 7:6 (3), 6:2 Jo-Wilfried Tsonga (Fr.) - Ricardas Berankis (Lit.) 7:6 (4), 6:3, 6:3 Lucas Pouille (27-Fr.) - Gregoire Barrere (Fr.) 6:1, 7:6 (0), 6:4 Matteo Berrettini (17-Tal.) - Marcos Baghdatis (Cyp.) 6:1, 7:6 (4), 6:3 Rafael Nadal (3-Šp.) - Nick Kyrgios (Austr.) 6:3, 3:6, 7:6 (5), 7:6 (3) Tennys Sandgren (USA) - Gilles Simon (20-Fr.) 6:2, 6:3, 4:6, 3:6, 8:6 Diego Sebastian Schwartzman (24-Arg.) - Dominik Köpfer (Nem.) 6:0, 6:3, 7:5 Fabio Fognini (12-Tal.) - Márton Fucsovics (Maď.) 6:7 (6), 6:4, 7:6 (3), 2:6, 6:3


STĹPČEK PETRA SCHUTZAKde sa začína a kde končí rebélia Pellegriniho

Kalavská prehrala

Kepplovej komentár

Schutzov stĺpček

Nemocnice čakajú zmeny

Kalavská i Pellegrini boli porazení tak v rámci Smeru, ako aj celej koalície.

Kľúčom k rokovaniu o stratifikácii nemocníc je politický význam neschválenia – taký je výsledok – špecializácie nemocničnej siete. Je asi stokrát ďalekonosnejší než zdravotnícko-odborný. Minimálne z dôvodu, že „reforma“ rozpočítaná na dvanásť rokov je fikcia ignorujúca realitu súvislostí a vzťahov. Politická reč zamietnutia môže byť predbežná, je však plnoformátová. Hovorí, že predseda Fico sa ukázal opäť silnejší, než sa zvonka občas javí. Kalavská i Pellegrini boli porazení tak v rámci Smeru, ako aj celej koalície, keď konverziu z ústavného zákona na obyčajný neobhájili pred väčšinou. Tá si osvojila – alebo sa tak tvári – Ficovo videnie, že stratifikácia je „zatváranie“ nemocníc. Pellegriniho poznámky k budúcnosti Smeru i svojej, ako aj dementi demisie či zbehnutia k Druckerovi nie sú ešte písmo sväté. Dosť však naznačujú, že partia medzi ním a Ficom sa rozohráva iba medzi povrazmi Smeru. Áno, citeľné sú diferencie v akcentoch, my však už máme predstavu, kde sa asi začína a končí rebélia Pellegriniho.


Rezort zahraničia tlmočil veľvyslankyni Turecka postoj Slovenska k operácii v Sýrii
 Kurdi dobyli Ras al-Ajn
 Ďalšie obete
 Američania sa sťahujú
 Trump varuje Turecko
 Sýria ide na pomoc
 Členovia IS ušli
 Zastavujú vývoz
 Reakcia Erdogana
Postoj Slovenska

Máme obavy z dôsledkov tejto operácia, uvádza rezort zahraničia.

BRATISLAVA. Generálny riaditeľ politickej sekcie Ministerstva zahraničných vecí a európskych záležitostí Marián Jakubócy prijal v piatok veľvyslankyňu Turecka a tlmočil jej pozíciu Slovenska v súvislosti s jednostrannou vojenskou operáciou, ktorú začalo Turecko 9. októbra v severovýchodnej časti Sýrie. TASR o tom informoval riaditeľ tlačového odboru ministerstva zahraničia Juraj Tomaga. Legitímne bezpečnostné obavy, ktoré Turecko má z vývoja v regióne, je podľa ministerstva potrebné riešiť politickým procesom a diplomatickými prostriedkami v súlade s medzinárodným právom a platnou rezolúciou Bezpečnostnej rady OSN. "Máme obavy z negatívnych politických a humanitárnych dôsledkov tejto vojenskej operácie na civilné obyvateľstvo vrátane Kurdov na severe Sýrie, zo zvýšenia rizika nového etnického napätia na severe Sýrie a vzniku nových utečeneckých vĺn a vnútorne vysídlených osôb a tiež následkov na efektívny boj proti Daeš, ako aj negatívnych dôsledkov pre úspešné začatie politického procesu s cieľom urovnania sýrskej krízy na základe nedávno vytvoreného ústavného výboru a pod záštitou OSN," uviedol rezort diplomacie. Politický riaditeľ taktiež zdôraznil potrebu rešpektovania suverenity každého štátu. K prijatiu veľvyslankyne Jakubócym došlo ešte predtým, ako neparlamentné KDH vyzvalo šéfa diplomacie Miroslava Lajčáka (nominanta Smeru), aby si predvolal tureckého veľvyslanca a požiadal ho o vysvetlenie. Tomaga pripomína, že ministerstvo reagovalo na jednostrannú vojenskú operáciu Turecka už v stredu. "Rezort diplomacie v reakcii vyjadril presvedčenie, presne v línii schváleného spoločného vyhlásenia EÚ, že vojenské riešenie nepovedie k udržateľnému riešeniu tohto dlhoročného konfliktu," doplnil Tomaga.


Putin a Erdogan sa zhodli na koordinácii v Sýrii

Vyjadrili aj záujem na ďalšom prehlbovaní strategického partnerstva.

MOSKVA. Prezidenti Ruska a Turecka, Vladimir Putin a Recep Tayyip Erdogan, sa v telefonickom rozhovore dohodli na rozšírení koordinácie snáh vedúcich k urovnaniu konfliktu v Sýrii, a to na rôznych úrovniach. Podľa agentúry TASS o tom dnes informovala tlačová služba Kremľa. Počas rokovaní o sýrskej kríze prezidenti zdôraznili dôležitosť čo najrýchlejšieho odsúhlasenia praktických aspektov realizácie memoranda o vytvorení zón deeskalácie v Sýrskej arabskej republike, uvádza sa vo vyhlásení. Tento krok umožní posilniť režim zastavenia paľby a zvýšiť účinnosť vnútrosýrskych rokovaní v ženevskom i astanskom formáte. Prezidenti sa dohodli na posilnení koordinácie úsilí v tejto oblasti, a to na rôznych úrovniach. Podľa agentúry Reuters obe strany počas rozhovoru vyjadrili záujem na ďalšom prehlbovaní strategického partnerstva Ruska a Turecka. V tejto súvislosti rokovali aj o realizácii dohôd o vzájomnom zrušení obmedzení v obchodnej a ekonomickej oblasti a o realizácii spoločných veľkých projektov v energetike: ide o výstavbu plynovodu TurkStream a jadrovej elektrárne Akkuyu. Ankara a Moskva sa snažia o normalizáciu vzájomných vzťahov naštrbených po tom, čo turecká stíhačka F-16 v novembri roku 2015 zostrelila nad Sýriou ruské lietadlo Su-24. Otepľovanie vzájomných vzťahov sa začalo vlani v júni ospravedlnením sa Turecka Rusku. Napriek dosiahnutému posunu však niektoré ruské reštrikcie voči Turecku stále platia: týka sa to napr. aj dovozu paradajok, konštatoval Reuters.


České samopaly budú vyrábať Maďari

Najprv sa budú v Maďarsku iba montovať diely dodané z Česka a od januára 2019 sa už v krajine budú vyrábať celé zbrane.

PRAHA, BUDAPEŠŤ. V Maďarsku sa budú vyrábať české zbrane. Dcérska spoločnosť uherskobrodskej Českej zbrojovky, firma CZ Export Praha, podpísala v Maďarsku licenčnú zmluvu na výrobu 200-tisíc ručných zbraní v hodnote 100 miliónov eur. Ako uviedol server e15.cz, 10-ročnú licenciu kúpila štátna zbrojárska spoločnosť M.o.D. Arzenál. Za akých finančných podmienok Česká zbrojovka licenciu predala, firma nechcela bližšie špecifikovať. Výroba sa týka pištolí radu P-07/09, samopalov Scorpion a útočných pušiek rodiny CZ Bren 2, ktoré využije prevažne maďarská armáda. V prvej etape sa budú v Maďarsku iba montovať diely dodané z Česka a od januára budúceho roka sa už v krajine budú vyrábať celé zbrane. Ako povedal maďarský minister obrany István Simicskó, kontrakt umožní vytvoriť zhruba 200 nových pracovných miest. Podpísali ho ministri obrany koncom marca v Budapešti. Česká zbrojovka dosiahla v roku 2016 rekordné tržby okolo 4 miliárd Kč (157,86 milióna eur). Rekordný bol aj zisk 600 miliónov Kč, uviedol server iHNED.cz. Čísla za minulý rok spoločnosť s približne 2000 zamestnancami zatiaľ nezverejnila. Medzi najväčšie exportné teritóriá firmy patria Európa, Thajsko, Kanada, najmä však USA. Spoločnosť funguje od roku 1936 a okrem materského závodu v Uherskom Brode má výrobu aj v Brne, na Slovensku a v USA.


Prieskum: Väčšina mužov si myslí, že sú lepší lídri ako ženy

Súčasťou výskumu boli aj otázky o úlohe mužov a žien v spoločnosti.

BRATISLAVA. S názorom, že ženy sú rovnako dobré politické líderky ako muži súhlasí polovica spoločnosti. Takmer dve tretiny mužov, 64 percent, je presvedčených, že sú lepšími politickými lídrami ako ženy, a 59 percent mužov súhlasí s tvrdením, že vedia lepšie riadiť firmy ako ženy. Vplýva to z Výskumu európskych hodnôt (EVS), ktorý sa na Slovensku uskutočnil na jeseň v roku 2017. Súčasťou výskumu boli aj otázky o úlohe mužov a žien v spoločnosti, ako aj o ich schopnosti vykonávať niektoré funkcie. Na uvedené závery prieskumu pred druhým kolom prezidentských volieb poukazuje Alexandra Matejková zo Sociologického ústavu SAV.Podľa Matejkovej z predchádzajúcich ale aj aktuálnych výsledkov výskumu EVS vidno, že slovenskí respondenti považujú rovnoprávnosť mužov a žien za druhý najvýraznejší znak demokracie po slobodných voľbách, ale rodové stereotypy a tradičné delenie rodových rolí si v slovenskej verejnosti stále udržiava vysokú podporu. „Pohľad na schopnosť mužov a žien zastávať určité funkcie je preto formovaný predstavou, podľa ktorej majú muži a ženy odlišné danosti pre výkon jednotlivých povolaní. Jednými z takto vnímaných povolaní sú posty politických lídrov či zastávanie riadiacich funkcií vo firmách," uviedla Matejková. Podobne ako v prípade politického líderstva sa pohľad mužov a žien líši aj v názore na schopnosti žien a mužov zastávať top funkcie vo firmách. Podľa výskumu si 59 percent mužov myslí, že sú lepší vo vedúcich pozíciách vo firmách ako ženy. S týmto tvrdením však nesúhlasí 61 percent žien, pričom úplný nesúhlas vyjadruje štvrtina z nich. Matejková takisto uviedla, že o schopnostiach žien v riadiacich funkciách najviac pochybujú mladí muži vo veku od 25 do 34 rokov, pričom viac ako štvrtina z nich sa úplne stotožňuje s presvedčením, že muži sú lepší politici a riaditelia firiem. Pokiaľ ide o názor, že muži sú lepší politickí lídri ako ženy sa Slovensko medzi 16 krajinami, kde sa výskum robil, umiestnilo na piatom mieste. Rovnaké umiestnenie sme dosiahli aj v pri názore, že muži vedia lepšie riadiť firmy ako ženy. Silnejšia podpora pre tvrdenie o lepších líderských schopnostiach mužov je už len v Arménsku, Gruzínsku, Rusku a Bulharsku. "V ostatných porovnávaných krajinách má pohľad, ktorý nižšie hodnotí schopnosti žien zastávať a vykonávať politické a riadiace funkcie menšiu podporu. Ak Slovensko porovnáme s Islandom, tak až desaťkrát viac obyvateľov Slovenska si myslí, že muži sú lepšími politickými lídrami a riaditeľmi firiem ako na Islande," povedala Matejková. Výskum EVS porovnával Slovensko, Českú republiku, Rakúsko, Nemecko, Švajčiarsko, Holandsko, Španielsko, Poľsko, Slovinsko, Chorvátsko, Bulharsko, Gruzínsko, Arménsko, Bielorusko, Rusko a Island."Z údajov tiež vyplýva, že ak porovnáme osem krajín, ktoré sa politicky a kultúrne zaraďujú medzi stredoeurópske štáty (Slovensko, Česká republika, Rakúsko, Nemecko, Švajčiarsko, Poľsko, Slovinsko a Chorvátsko), môžeme konštatovať, že na Slovensku majú názory, ktoré preferujú schopnosti mužov zastávať a vykonávať politické a riadiace funkcie najväčšiu podporu. Pre porovnanie – až päťkrát viac obyvateľov Slovenska si myslí, že muži sú lepšími politickými lídrami a riaditeľmi firiem, ako napríklad v Nemecku," podotkla Matejková.


Útok na rómsky tábor na Ukrajine si vyžiadal jednu obeť

Maskovaní útočníci napadli ľudí v tábore na okraji mesta Ľvov.

BRATISLAVA, ĽVOV. Útok na rómsky tábor na západe Ukrajiny si vyžiadal jednu obeť. Maskovaná skupina vyzbrojená obuškami a ďalšími zbraňami zaútočila na ľudí v tábore na okraji mesta Ľvov v sobotu krátko pred polnocou, informuje polícia. Útok neprežil 24-ročný muž, ktorý utrpel bodné rany. Ďalší štyria vrátane 10-ročného chlapca sú zranení.V súvislosti s útokom zadržali sedem podozrivých vo veku 16 a 17 rokov a tiež jedného 20-ročného, ktorého podozrievajú z jeho naplánovania. Prípad vyšetrujú ako "úmyselnú vraždu", za ktorú je trest do 15 rokov väzenia.Nebol to pritom prvý útok na rómsku komunitu na Ukrajine. V apríli napríklad krajne pravicová skupina C14 podpálila stany v rómskom tábore v hlavnom meste Kyjev.Štyri ľudskoprávne organizácie vrátane Amnesty International a Human Rights Watch tento mesiac v spoločnom liste varovali pred vzrastajúcim počtom útokov krajnej pravice na menšiny na Ukrajine. Úrady podľa nich na väčšinu incidentov nedokázali reagovať, čo vedie k atmosfére "takmer úplnej beztrestnosti, ktorá nemôže urobiť nič iné, ako povzbudiť tieto skupiny k páchaniu ďalších útokov".Odhady z posledného sčítania ľudu z roku 2001 hovoria, že na Ukrajine žije asi 40-tisíc Rómov, podľa ľudskoprávnych organizácií by ich však mohlo byť až 260-tisíc. Rómovia pritom čelia diskriminácii v mnohých krajinách a podľa Organizácie Spojených národov patria medzi "najviac vylúčené skupiny v Európe".


Ružinov investuje do opráv ciest viac ako 650-tisíc eur

Nový povrch dostane osem komunikácií a vzniknú aj dve nové cyklotrasy.

BRATISLAVA. Bratislavská mestská časť Ružinov plánuje tento rok investovať do opráv ciest, chodníkov a cyklotrás viac ako 650-tisíc eur. Nový povrch tak dostane osem komunikácií a vzniknú aj dve nové cyklotrasy. Na tieto rekonštrukcie vyčlenila mestská časť peniaze zo svojho rozpočtu. Pre agentúru SITA to uviedol Stanislav Šenc z Útvaru pre styk s verejnosťou miestneho úradu Bratislava - Ružinov. Podľa Šenca zrekonštruujú cesty na uliciach Na úvrati, Bencúrova, Kvetná, Mraziarenská a Solivarská. So zničeným povrchom sa rozlúčia aj cesta a chodník na ulici Staré záhrady a na Ondavskej ulici a rekonštrukcia čaká aj komunikáciu na Ružomberskej ulici. Na Drieňovej ulici v časti od ulice Maximiliána Hella po ulicu Vladimíra Klementisa Ružinov investujú do rekonštrukcie chodníka. Mestská časť chce vybudovať aj dve nové cyklotrasy na Trávnikoch, konkrétne na Ďatelinovej a Nevädzovej ulici. Dodávateľa prác vyberú prostredníctvom verejného obstarávania.


Školský výbor odobril povinné očkovanie detí v predškolských zariadeniach

BRATISLAVA. Návrh zákona, podľa ktorého by do predškolského zariadenia mohlo byť prijaté len také dieťa, ktoré sa podrobilo povinnému pravidelnému očkovaniu, zodpovedajúcemu príslušnému veku podľa očkovacieho kalendára, odobrili vo štvrtok členovia Výboru pre vzdelávanie, vedu, mládež a šport Národnej rady (NR) SR. Výbor schválil návrh s pozmeňujúcim návrhom predsedu Ľubomíra Petráka (Smer), ktorý upravuje niektoré pojmy tak, aby nebol v rozpore so zákonom o povinnom predprimárnom vzdelávaní. Ministerstvo zdravotníctva (MZ) SR, ktoré novelu zákona predložilo, ráta aj s tým, že by do predškolských zariadení mohli byť prijaté aj deti s potvrdením od ošetrujúceho lekára, že sú proti nákaze imúnne alebo nemôžu byť očkované pre trvalú kontraindikáciu. "Cieľom návrhu zákona je úprava príslušných ustanovení zameraných na prevenciu a kontrolu prenosných ochorení v Slovenskej republike vzhľadom na odborné poznatky a skúsenosti vychádzajúce z epidemiologickej praxe s cieľom posilnenia akcieschopnosti SR na úseku ochrany zdravia obyvateľstva pred prenosnými ochoreniami," uviedli predkladatelia. Novela hovorí o tom, že kolektívne zariadenie vytvára podmienky uľahčujúce zavlečenie a šírenie nákazy. Neočkované deti v kolektíve môžu byť prameňom nákazy pre iné deti, ktoré nemôžu byť očkované pre kontraindikáciu alebo sú neimúnne pre neschopnosť organizmu vytvoriť si ochranu. Z tohto dôvodu pristúpil rezort k úprave zákona. Vzhľadom na potrebu urýchleného prijatia protiepidemických opatrení príslušným regionálnym úradom verejného zdravotníctva v prípade zavlečenia prenosného ochorenia do kolektívu chce MZ SR zaviesť povinnosť pre fyzické osoby podnikateľov a právnické osoby, ktoré prevádzkujú zariadenie pre deti a mládež, viesť zoznam osobných údajov potrebných na tento účel. Návrh zákona tiež vypúšťa skutkovú podstatu priestupku za nepodrobenie sa povinnému pravidelnému očkovaniu. Výbor pre vzdelávanie, vedu, mládež a šport vo štvrtok odobril novelu zákona o uznávaní dokladov o vzdelaní a o uznávaní odborných kvalifikácií. O uznávaní vysokoškolských diplomov na účely pokračovania v štúdiu by tak po novom mohlo rozhodovať Ministerstvo školstva, vedy, výskumu a športu. Výbor Národnej rady pre vzdelávanie, mládež, vedu a šport vo štvrtok odobril návrh zákona o podpore práce s mládežou. Zároveň však prijal pozmeňujúci návrh, ktorým chce upraviť dokladovanie bezúhonnosti a poskytovanie podnikových štipendií.


Lubyová podpísala s rektormi investičný projekt. Vzniknú nové pavilóny a laboratóriá

Má ísť o najväčší akademický investičný projekt v dejinách Slovenska.

BRATISLAVA. Zlepšenie univerzitných kapacít a kompetencií vo výskume, vývoji a inováciách má za cieľ národný projekt ACCORD. Rektor Slovenskej technickej univerzity (STU) Miroslav Fikar poznamenal, že ide o najväčší akademický investičný projekt v dejinách Slovenska. V utorok projekt na pôde STU v Bratislave podpísal Fikar, rektor Univerzity Komenského (UK) v Bratislave Marek Števček a ministerka školstva, vedy, výskumu a športu Martina Lubyová (nominantka SNS). Fikar zdôraznil, že ide o najväčší akademický investičný projekt v dejinách Slovenska. Celkový rozpočet na základe štúdie uskutočniteľnosti je rozpočtovaný vo výške 119,7 milióna eur. Podľa Fikara celková výška oprávnených výdavkov projektu predstavuje 110,9 milióna eur, z toho 105,4 milióna eur je príspevok operačného programu Výskum a Inovácie (OP VaI). Fikar poznamenal, že financie si univerzity rozdelia na dve rovnaké časti. "Týmto projektom sa začína nová etapa v spolupráci našich dvoch univerzít. Získame investíciu, ktorá pomôže nám, ale aj rozvoju bratislavského regiónu, i celému Slovensku," poznamenal Fikar. Zámerom projektu je zvýšiť konkurencieschopnosť a príťažlivosť dvoch slovenských univerzít prostredníctvom ich vzájomnej spolupráce vo výskume a inováciách a pomocou koordinovaných investícií do výskumných a inovačných kapacít, existujúcej a novej priestorovej a prístrojovej infraštruktúry a infraštruktúry vysokoškolského vzdelávania. Lubyová poznamenala, že cieľom je posilniť aj konkurencieschopnosť oboch univerzít v európskom priestore vysokoškolského vzdelávania a v oblasti STEM odborov, zastaviť znižovanie počtu študentov a prilákať nových študentov nielen zo Slovenska, ale aj zo zahraničia a zároveň si udržať najtalentovanejších študentov. "Tento projekt je dobrou cestou, aby nám tu zostávali kvalifikovaní ľudia," poznamenala šéfka rezortu školstva. Nové pavilóny a laboratóriá budú podľa nej dôvodom, aby študenti zostávali na Slovensku. Okrem toho sa má zvýšiť účasť STU a UK na spoločnom výskume či posilniť spolupráca medzi akademickou a priemyselnou sférou. Jednou z aktivít spoločného projektu je modernizácia a rekonštrukcia šiestich objektov určených na vysokoškolské vzdelávanie, výskum a inovácie. Cieľom je zabezpečiť vyššiu energetickú účinnosť budov, čo by malo mať priamy dosah na nižšiu produkciu emisií CO2 v porovnaní so súčasným stavom. Števček priblížil, že obnovou by mala zo získaných finančných prostriedkov prejsť napríklad Prírodovedecká fakulta UK. V projekte ACCORD sa plánuje tiež obnova výskumnej infraštruktúry a prístrojov či modernizácia IT infraštruktúry. Podľa Števčeka ide o stimul nielen pre dve univerzity, ale pre celú slovenskú vedu. Projekt potrvá do konca roka 2023.


OBJEKTÍVPozrite si, prečo je dôležité polievať vianočný stromček

Príčinou požiaru bývajú ozdoby aj radiátory.

Objektív je špeciálna rubrika, v ktorej predstavujeme zaujímavé snímky či videá zo sveta vedy a technológií. Stačí jedna iskra, suchý vianočný stromček a približne pätnásť sekúnd. Celý stromček je v plameňoch a oheň sa začína šíriť aj okolité predmety - skrinky, stolík či kreslo. Požiare vianočných stromčekov nebývajú veľmi bežné. Ak však stromček naozaj začne horieť, väčšinou ide o veľmi vážny požiar. Najčastejšie začnú horieť vianočné ozdoby blízko zdroja tepla, alebo sa stromček chytí od sviečky. Svoje sviatky môžete pred požiarom zabezpečiť už pri výbere stromčeka. Toto sú tipy od americkej Národnej asociácie pre predchádzanie požiarom:


Opozícia chce podľa Fica prevrat, za Kiskovými vyjadreniami vidí Sorosa

Minúta po minúte

Stĺpček

Zúfalý Fico

Dobré ráno

Fico útočí na Kisku

Reakcia Žitňanskej

Reakcia Mosta-Híd

Reakcia OĽaNO

Vyjadrenia Gašpara

Fico je z Kiskovho prejavu sklamaný. Podľa neho sa tým prezident ideovo zaradil k opozícii.

BRATISLAVA. Na Slovensku sa podľa Fica deje pokus o destabilizáciu krajiny. Premiér pred novinármi v pondelok naznačil, že svojimi vyjadreniami k tomu prispieva aj prezident SR Andrej Kiska. "A za týmto názorom si stojím," povedal Fico. Nepriamo poukázal, že za prejavom, s ktorým vystúpil Kiska v nedeľu, môže byť americký miliardár George Soros. Kisku preto Fico vyzval, aby verejnosti vysvetlil, čo robil 20. septembra 2017 v New Yorku, "kde prebehlo stretnutie, na ktorom nemal Kiska so sebou žiadneho zástupcu slovenského ministerstva zahraničných vecí". "Žiadam odpoveď, o čom bolo toto stretnutie s istým človekom, čo má pochybné meno," uviedol Fico. Kiska vlaňajšie stretnutie so Sorosom netajil, vlani o ňom informoval na facebooku s tým, že riešili rómsku otázku. Fico je z Kiskovho nedeľňajšieho prejavu sklamaný. Podľa neho sa tým prezident ideovo zaradil k opozícii, "ktorá chce na Slovensku prevrat". "Očakával by som, že bude situáciu upokojovať," uviedol premiér. Premiér odkázal, že prezident nemá diktovať, ako majú vládni predstavitelia vyriešiť politickú situáciu po vražde novinára Jána Kuciaka a jeho snúbenice. "Riešime si ju sami, nepotrebujeme na to pána Kisku," uviedol Fico s tým, že prezident "zrejme poriadne nevie, čo sa píše v Ústave SR". "Politické súvislosti totiž budeme riešiť v krátkom čase, koaličným partnerom odkazujem, že v Smere-SD sme na takéto diskusie pripravení," povedal premiér. Ten opäť zopakoval, že policajti dávajú do vyšetrovania vraždy všetko a pracujú na ňom nepretržite. "Ak bol útok na novinára spojený s jeho prácou, je to útok na demokraciu," dodal.


Na Trumpovu inauguráciu očakávajú takmer miliónový dav

Po zvolení Trumpa dopyt po hoteloch nedosahoval podobný stupeň ako pred minulými inauguráciami.

WASHINGTON. Státisíce Američanov sa chystajú do Washingtonu, aby sa zúčastnili na piatkovej inaugurácii prezidenta Donalda Trumpa alebo sobotňajšej demonštrácii odporcov novej hlavy štátu. Agentúra AP to v pondelok napísala s tým, že sa nedá odhadnúť, koľko ľudí príde Trumpa oslavovať a koľko proti nemu protestovať. Úrady predpokladajú, že v piatok sa okolo washingtonského Kapitolu, Bieleho domu a bulváru Pennsylvania Avenue zhromaždí okolo 800-900-tisíc ľudí. V americkom hlavnom meste bude v tento deň uzavretých mnoho ulíc, čo zrejme úplne vyťaží niektoré úseky metra. Ďalšie státisíce Američanov však cestujú do Washingtonu aj na sobotňajší protestný pochod žien. Elliott Ferguson z mestského úradu pre turizmus povedal, že pred novembrovými prezidentskými voľbami sa hotely a organizátori podujatí vo Washingtone oveľa viac pripravovali na víťazstvo Hillary Clintonovej. Po zvolení Trumpa "úroveň nadšenia" a dopyt po hotelovom ubytovaní bezprostredne nedosahovali podobný stupeň ako pred minulými inauguráciami, dodal.


Na Trumpove tvrdenia o odpočúvaní neexistujú dôkazy

Trump tvrdil, že administratíva jeho predchodcu Baracka Obamu dala odpočúvať telefóny v jeho newyorskom sídle.

WASHINGTON. Neexistujú nijaké dôkazy, ktoré by podopreli tvrdenia amerického prezidenta Donalda Trumpa, že administratíva jeho predchodcu Baracka Obamu dala odpočúvať telefóny v jeho newyorskom sídle Trump Tower. Uviedli to v stredu dvaja členovia výboru pre kontrolu tajných služieb Snemovne reprezentantov amerického Kongresu. Republikánsky kongresman Devin Nunes a demokrat Adam Shiff na tlačovej konferencii povedali, že ministerstvo spravodlivosti im ešte stále nedodalo dôkazy, ktoré by Trumpove tvrdenia podopreli. Ak sa tak nestane do nimi stanoveného termínu, teda do 20. mája, podniknú kroky, ktorými ministerstvo donútia, aby ich žiadosti vyhovelo. Nunes neverí, že "skutočne došlo k odpočúvaniu Trump Tower" v New Yorku. Výbor na kontrolu tajných služieb podľa neho zvádza boj s riaditeľom Národnej spravodajskej služby (DNI) o to, či výbor dostane k dispozícii počítačové vybavenie potrebné na preskúmanie dôkazov Ústrednej spravodajskej služby (CIA) o zásahoch Ruska do priebehu minuloročných amerických prezidentských volieb. Obaja kongresmani tiež uviedli, že riaditeľ Federálneho úradu pre vyšetrovanie (FBI) James Comey a riaditeľ Národnej bezpečnostnej agentúry (NSA) Richard Ledgett sa 20. marca zúčastnia verejného vypočúvania v kongresovom výbore pre kontrolu tajných služieb.


Zrušia viacero autobusov z Bánoviec nad Bebravou do Bratislavy

Ľudia údajne cestujú do hlavného mesta skôr vlakmi a osobnými autami.

BÁNOVCE NAD BEBAROVU. SAD Prievidza ruší k 1. aprílu viacero spojov na linke Bánovce nad Bebravou - Bratislava. Dôvodom je nedostatočné vyťaženie týchto diaľkových autobusov. Spoločnosť o tom informovala prostredníctvom oznamu na internetovej stránke Bánoviec nad Bebravou. "Vedenie SAD Prievidza zvažovalo tento krok vyše roka. Sledovali sme najmä vyťaženosť autobusov, nakoľko naša spoločnosť dlhodobo vykrývala náklady spojené s touto prepravou," uviedol generálny riaditeľ spoločnosti Michal Danko. Verejnosť podľa jeho slov uprednostňuje dopravu v smere do Bratislavy vlakmi a osobnými vozidlami, preto sa dopravca z ekonomického hľadiska rozhodol zrušiť spoje premávajúce na linke Bánovce nad Bebravou - Bratislava počas pracovných dní a v sobotu. Dopravca konkrétne ruší k 1. aprílu spoje s odchodom z Bánoviec nad Bebravou o 5.10 h, s odchodom z Bratislavy o 13.45 h, s odchodom z Bánoviec nad Bebravou o 7.55 h a s odchodom z Bratislavy o 16.10 h. Spoje, ktoré premávajú v nedeľu s odchodom z Bánoviec nad Bebravou o 15.45 h a z Bratislavy o 19.00 h, budú naďalej premávať. SAD Prievidza zabezpečuje mestskú hromadnú, prímestskú a diaľkovú dopravu v okresoch Prievidza, Partizánske a Bánovce nad Bebravou.


Americké akcie posilňujú, Dow Jones je na historickom rekorde

Burza nakoniec pre seba vyhodnotila Trumpovo víťazstvo ako priaznivé.

NEW YORK. Americké akcie po zvolení republikána Donalda Trumpa za prezidenta pokračujú vo svižnom vzostupe. Index Down Jones na začiatku obchodovania vo štvrtok vystúpil na nové rekordné maximum v očakávaní, že Trump v prvých rokoch vo funkcii podporí ekonomiku zvýšenými výdajmi a zmiernením regulácie. Dow Jones začal deň rastom o 0,3 percenta a prekonal doterajší priebežný rekord z polovice augusta. Približne pol hodinu po otvorení burzy v New Yorku sa index dostal na 18 760 bodov a získaval takmer jedno percento. Počas stredajšieho obchodovania prekonali akcie prvotné otrasy a Dow Jones nakoniec vzrástol o 1,4 percenta. Rozšíril tak dvaapolopercentný prírastok z prvých dvoch dní týždňa, keď investori pritom stavali na víťazstvo Trumpovej súperky Hillary Clintonovej. Wall Street nakoniec pre seba vyhodnotila nečakané Trumpovo víťazstvo ako priaznivé. Trump plánuje zvýšiť investície do infraštruktúry a posilniť výdavky na obranu, finančnému sektoru tiež vyhovujú nádeje na zmiernenie regulácie, farmaceutický sektor sa prestal báť zásahov Clintonovej do cien liekov a čaká sa tiež zvýšenie investícií do ťažby ropy a plynu, ktorú Trump sľúbil podporiť.


Prvýkrát zmerali tlak vnútri protónu. Je desaťkrát väčší ako v neutrónovej hviezde

Pohľad do vnútra protónov nám môže dať informácie o základných črtách kozmu.

BRATISLAVA. Sú to najstabilnejšie častice, ktoré poznáme. Protóny sa nachádzajú v jadre všetkých atómov. Vedcom sa prvýkrát podarilo vypočítať, aký tlak je vnútri týchto malých častíc. Prekonávajú aj tlak v hustých srdciach neutrónových hviezd. Merania uverejnili vo vedeckom časopise Nature. Všetky protóny sa skladajú z troch kvarkov, čo sú najmenšie známe častice, z ktorých sa skladá hmota. Spolu sú kvarky v protóne viazané silným vzájomný pôsobením. To je doposiaľ jediné, čo vedci vedeli o vnútornej štruktúre protónov. Tušili však, že musí existovať ešte nejaká sila, ktorá kvarkom zabraňuje, aby sa zrazili do jedného bodu. Tieto dve sily vnútri protónu vytvárajú dokopy obrovský tlak, ktorý sa vedcom podarilo prvýkrát odmerať. Kvarky sú podľa nich vystavené tlaku 100 kvintiliárd Pascalov. Číslo si môžete predstaviť ako jednotku, za ktorou nasleduje tridsaťpäť núl. Tlak v protóne je teda desaťkrát väčší, ako tlak vo vnútri neutrónovej hviezdy, ktorá vzniká po výbuchu supernovy. Tlak vnútri takejto hviezdy je natoľko silný, že dokáže stlačiť horu na veľkosť čajovej lyžičky. Zmerať tlak vnútri protónu sa podarilo aj vďaka teoretickému rámcu, ktorý sa odborne nazýva faktory gravitačnej formy. V týchto faktoroch sú zakódované informácie o energii a rýchlosti pohybu vo vnútorných častiach protónu. Vnútri častíc existuje gravitačné pole. Merať sa však podľa vedcov nedalo, gravitácia je totiž veľmi slabá sila. V časticovej fyzike, kde sú omnoho väčšie sily, sa s ňou preto veľmi nepracuje. Vedci však už dávnejšie zistili, že gravitačné faktory sú prepojené so správaním elektromagnetickej sily. Inými slovami, gravitačná sonda sa dá nahradiť sondou elektrónovou. "To je na tom to krásne. Máme túto mapu, o ktorej sme si mysleli, že ju nikdy nebudeme mať," povedala v tlačovej správe urýchľovača Thomasa Jeffersona autorka štúdie Latifa Elouadrhiriová. "Teraz ju vypĺňame s elektromagnetickou sondou." Elektromagnetická sonda je vlastne urýchlený lúč elektrónov, ktorý nasmerovali do jadra atómu, kde elektróny vplývali na kvarky vnútri protónov. Z rozptylu častíc potom vedeli určiť tlak v strede protónu. Ďalším krokom pri výskume protónov bude získať ešte detailnejšie údaje o vnútorných silách a nakoniec získať predstavu o tom, ako sa kvarky vnútri protónu pohybujú. Potom budú môcť vedci povedať, či (a kedy) sa protóny niekedy rozložia. Získali by sme tak nové informácie o základných črtách kozmu. DOI: 10.1038/s41586-018-0060-z


Samovražední atentátnici v Nigérii zabili štyroch ľudí

ABUJA. Najmenej štyria ľudia zahynuli v meste Maiduguri v štáte Borno na severovýchode Nigérie, kde sa v noci na nedeľu odpálili traja samovražední atentátnici. Hovorca polície v štáte Borno Victor Isuku uviedol, že samovražednými útočníkmi boli dve dievčatá a jeden muž, ktorých pravdepodobne zverbovala islamistická skupina Boko Haram. Pri výbuchu okrem atentátnikov zahynul aj príslušník civilnej domobrany, jedna žena a dve deti. Ďalších osem ľudí utrpelo zranenia. Podľa Isukua sa samovražedným atentátnikom podarilo do Maiduguri preniknúť po zotmení, avšak členovia domobrany, ktorí boli na stráži, ich spozorovali. Trojica útočníkov následne odpálila výbušniny, ktoré mali pripevnené na tele. Islamisti z Boko Haram stále predstavujú hrozbu pre obce na severovýchode Nigérie a podnikajú aj ofenzívy v susednom Čade, Nigeri a Kamerune. Ich cieľom je zaviesť prísnu podobu islamského práva, známeho ako šaría. Od roku 2009 zomrelo pri útokoch týchto sunnitských fundamentalistov v Nigérii, Čade, Kamerune a Nigeri najmenej 14-tisíc ľudí. Podľa odhadov OSN ušlo pred Boko Haram zo svojich domovov 2,7 milióna ľudí.


Exekučná amnestia by mala byť podľa SNS výhodná aj pre štát

SNS si myslí, že exekučná amnestia by nemala byť výhodná len pre ľudí.

BRATISLAVA. Pre Slovenskú národnú stranu (SNS) je dôležité, aby v konečnom dôsledku exekučná amnestia bola výhodná nielen pre ľudí zaťažených exekúciami, ale aj pre štát. Pre agentúru SITA to uviedol predseda poslaneckého klubu SNS Tibor Bernaťák s tým, že o tom SNS zodpovedne diskutuje s koaličnými partnermi. „SNS dlhodobo presadzuje oddlženie občanov, tzv. exekučnú amnestiu, za určitých podmienok, nakoľko každý by mal do istej miery niesť zodpovednosť za svoje konanie. Na Slovensku máme obrovské množstvo exekúcií, viac ako 3,7 milióna, z ktorých je veľká časť nevymožiteľných," uviedol poslanec Národnej rady. Mnoho ľudí, ktorí uviazli v exekučnej špirále, nemajú podľa neho záujem oficiálne pracovať, pretože ich príjem by podliehal exekúciám. „Týmto ľuďom treba pomôcť, nakoľko zaťažujú náš sociálny systém a poväčšine pracujú načierno. Ale aj štátu a súdom vzniká veľká finančná záťaž v súvislosti s administrovaním exekúcií," podotkol. Súčasne dodal, že ak má štát pomôcť týmto ľuďom, treba minimalizovať náklady štátu a zároveň vytvoriť opatrenia, aby ľudia, ktorí boli oddlžení, neboli o pár týždňov opäť v problémoch. „Bez toho exekučná amnestia nemá zmysel," vyjadril. Predstaviteľov vládnych strán Smer, SNS a Mosta-Híd v pondelok 15. januára zamestnávala diskusia o exekučnej amnestii. Ako pre agentúru SITA povedal po skončení Koaličnej rady predseda Mosta-Híd a podpredseda parlamentu Béla Bugár, koaliční partneri sa oboznámili s predlohou zákona o exekučnej amnestii, ktorú pripravila ministerka spravodlivosti Lucia Žitňanská (Most-Híd). „Na konci januára sa k téme vrátime. Až 3,7 milióna exekučných konaní je veľká téma, preto považujem za absolútne prirodzené, že si to musia všetci naštudovať a následne nájsť prijateľné riešenie," skonštatovala v stredu Žitňanská.Šéfka rezortu spravodlivosti nechcela konkretizovať štátne inštitúcie, ktorých by sa amnestia mohla dotknúť. „Nebudem teraz predčasne hovoriť o presných parametroch. Musíme sa najskôr dohodnúť, v akom rozsahu sa chceme zhostiť tejto témy, až potom môžme hovoriť o podrobnostiach či inštitúciách, ktorých sa to bude týkať," doplnila ministerka. Ako dodala, bolo by veľmi nešťastné uvádzať konkrétnosti vopred, pretože by to mohlo vyvolať očakávania bez reálneho výsledku.


Boris Johnson má problémy kvôli výroku o mŕtvolách v Líbyi

Britský minister zahraničných vecí žartoval o obetiach občianskej vojny.

LONDÝN. Britský minister zahraničných vecí Boris Johnson čelí kritike a výzvam na svoje odvolanie po komentári, v ktorom zosmiešňoval obete občianskej vojny v Líbyi. Vo svojom utorkovom vystúpení na konferencii Konzervatívnej strany v Manchestri Johnson vyhlásil, že líbyjské mesto Sirta má potenciál stať sa "druhým Dubajom" vďaka skupine britských podnikateľov, ktorí by tam chceli investovať. Ako lákadlo spomenul "biely piesok, krásy mora a šikovných mladých ľudí". "Jediné, čo musia urobiť, je zbaviť sa mŕtvol," dodal Johnson a zasmial sa. V reakcii na tento jeho výrok Johnsonova spolustraníčka Heidi Allenová vo svojom tweete napísala, že Johnson "by mal prísť o prácu". Jeho slová označila za "100-percentne neprijateľné od nikoho a už vôbec nie od ministra zahraničných vecí". Johnson by za ne mal byť odvolaný. "Nezastupuje moju stranu," zdôraznila Allenová. Tieňová ministerka zahraničných vecí Emily Thornberryová označila Johnsonove slová za "hanebné". "Hovoriť o týchto mŕtvych žartovne - ako o malej nepríjemnosti pred tým, ako britskí investori nepremenia mesto na letovisko - je neuveriteľne surové, nemilosrdné a kruté," napísala Thornberryová. Podľa poslankyne liberálnych demokratov Jo Swinsonová toto je ďalší dôkaz, že "Boris (Johnson) nie je vhodný na tento post" ministra zahraničných vecí. Podľa Thornberryovej by si premiérka Theresa Mayová "mala urobiť vo vláde poriadok" a Johnsona odvolať. Johnson, ktorý je povestný svojou prostorekosťou, reagoval prostredníctvom sociálnej siete Twitter. Ľudí, "ktorí o Líbyi nevedia nič a nič nechápu", obvinil "z hrania sa na politiku (v súvislosti) s neuveriteľne nebezpečnou realitou v Sirte". Vysvetlil, že odstraňovanie tiel mŕtvych bojovníkov Dáišu (IS) bolo zložité kvôli výbušným náložiam. Líbyjské polovojenské jednotky ovládli mesto Syrta v decembri minulého roku, keď odtiaľ vyhnali príslušníkov džihádistickej organizácie Islamský štát. V auguste tohto sa v rôznych častiach mesta našli telá najmenej 25 ľudí. Len pred niekoľkými dňami britská televízia Channel 4 odvysielala zábery, na ktorých vidno, ako Johnson recituje báseň urážajúcu budhizmus na najposvätnejšom mieste budhistov v Mjanmarsku.


Nemeckým investorom chýba na Slovensku kvalifikovaná pracovná sila

Najmä firmy z automobilového sektora si preberajú kvalifikovaných zamestnancov.

BRATISLAVA. Zahraniční investori kedysi prichádzali na Slovensko predovšetkým z dôvodu množstva vysoko kvalifikovanej a lacnej pracovnej sily. Časy sa však už zmenili a pre nemeckých investorov je aktuálne najväčším problémom nedostatok kvalifikovaných pracovníkov, ako ukázal prieskum Slovensko-nemeckej obchodnej a priemyselnej komory (SNOPK). Pritom kedysi bola kvalifikovaná a zároveň lacná pracovná sila predovšetkým v technicky orientovaných odvetviach najväčším plusom Slovenska, ktoré zažilo na prelome tisícročia investičný boom. Medzičasom prišlo na Slovensko veľké množstvo firiem, predovšetkým z automobilového sektora, ktoré si vzájomne berú kvalifikovaných pracovníkov, uviedol šéf SNOPK Guido Glania pre nemeckú tlačovú agentúru DPA. Slovensko je podľa komory už teraz so 191 vyrobenými novými autami na 1000 obyvateľov najväčším výrobcom áut na svete v prepočte na obyvateľa. Po automobilkách Volkswagen, Peugeot a Kia teraz buduje veľký závod aj Jaguar. Hustota priemyslu však nie je jediným dôvodom, upozornil Glania. "Slovensko malo dlhé roky konkurenčnú výhodu vďaka veľmi silnému matematicko-technickému vzdelaniu na odborných školách rovnako ako na univerzitách." Avšak, ako upozornil Glania, "odborné školstvo sa medzičasom čoraz viac vzďaľovalo od praxe firiem. Školy sa nemodernizovali a čoraz menej zodpovedajú štandardom, ktoré používajú firmy." SNOPK preto podporuje duálne vzdelávanie, pri ktorom odborné školy spolupracujú so zamestnávateľmi, čo znamená zosúladenie výučby s potrebami zamestnávateľov. "Až teraz prichádzame vďaka orientácii na Nemecko a Rakúsko k tomu, že sa opäť zbližujú vzdelávanie a zamestnanie a že sa vzdelávanie opäť viac orientuje na potreby firiem," dodal Glania. SNOPK podporuje nemecké firmy na Slovensku napríklad pri komunikácii so školami a technickými univerzitami.


Srbky získali bronz na ME v basketbale žien po triumfe nad Veľkou Britániou

Oba tímy si už v predstihu zabezpečili účasť v olympijskej kvalifikácii 2020.

BELEHRAD. Basketbalistky Srbska získali na ME žien v Srbsku a Lotyšsku bronzové medaily. V nedeľňajšom súboji o tretie miesto vyhrali v domácej aréne v Belehrade nad Veľkou Britániou hladko 81:55. Oba tímy si už v predstihu zabezpečili účasť v olympijskej kvalifikácii 2020, kde sa predstaví prvých šesť tímov z ME. Vo finále ME sa stretnú rovnako ako na šampionáte pred dvoma rokmi obhajkyne titulu Španielky proti Francúzsku (20.30 h). Srbsko - Veľká Británia 81:55 (40:33) Najviac bodov: Petrovičová 14, Jovanovičová 11 - Fagbenleová 23, Vanderwalová 11


Štátna pošta opäť spomína vstup na burzu

Spoločnosť by mohla postúpiť 20 až 30 percent akcií na niektorú z okolitých búrz.

BRATISLAVA. Štátna Slovenská pošta po vyše roku opäť spomína vstup na niektorú z európskych búrz. Na ňu by podľa jej generálneho riaditeľa Róberta Gálika mohla postúpiť až tretinu svojich akcií. Vlastníkom štátnej pošty by tak mohli byť okrem bánk či investičných fondov aj drobní investori, teda napríklad občania či menšie firmy. „Sme vo fáze identifikácie dĺžky procesu,“ povedal v rozhovore pre Hospodárske noviny (HN) Róbert Gálik. Rozhodnutie by podľa neho malo padnúť v priebehu najbližších týždňov. O myšlienke Slovenskej pošty na burzu hovoril už v minulosti jej bývalý riaditeľ a dnes minister zdravotníctva Tomáš Drucker. Išlo by o model, vďaka ktorému si štát zachová v podniku rozhodujúce slovo, no zvýšilo by to jeho dôveryhodnosť a transparentnosť. V burze videl nástroj, ako poštu ochrániť pred možnými budúcimi politickými tlakmi. „Napríklad burzu voľby nezaujímajú,“ vravel pre SME v septembri 2015 Drucker. Postoj ministerstva dopravy, ktoré je stopercentným akcionárom štátneho podniku, nie je jasný. „V tomto prípade ide o vlastnú iniciatívu spoločnosti,“ napísal pre HN rezort dopravy.


Po demonštráciách v Moskve zatkli štyroch ľudí

Do vyšetrovacej väzby vzali aj poradcu opozičnej političky Soboľovej.

MOSKVA. V súvislosti so sobotňajším protestom proti vylúčeniu niektorých opozičných kandidátov z volieb do Moskovskej mestskej dumy bola na štyri osoby uvalená vyšetrovacia väzba. Písali o tom agentúra AFP a ruský spravodajský portál Meduza. Moskovský súd v piatok nariadil uvaliť vyšetrovaciu väzbu na Alexeja Miňajla - známeho aktivistu a poradcu opozičnej političky Ľubov Soboľovej. Tá patrí do skupiny politikov, ktorým nebolo dovolené zúčastniť sa volieb do moskovského mestského zastupiteľstva. Ďalším zadržaným je podľa portálu Meduza Samariddin Radžabov, ktorý mal po policajtoch hodiť plastovú fľašku, ako aj Ivan Podkopajev, ktorý otvoril chránič na helme príslušníka bezpečnostných zložiek. Štvrtý zadržaný, Kirill Žukov, u ktorého v ruksaku našli kladivo a nôž, ohlásil, že bude držať hladovku. Podľa portálu zatiaľ nie je zrejmé, v akej súvislosti bola vyšetrovacia väzba uvalená na Miňajla. Tisíce ľudí sa v sobotu zhromaždili pred budovou moskovskej radnice, kde chceli požadovať zaregistrovanie opozičných kandidátov, ktorým by kvôli údajným "nezrovnalostiam" na podpisových hárkoch nemala byť povolená účasť vo voľbách. Ruské bezpečnostné zložky počas následného zásahu zadržali takmer 1400 osôb. Podľa oficiálnych údajov bola počas demonštrácie pred budovou moskovskej radnice zadržaná približne tretina jej účastníkov. Išlo o vôbec najvyšší počet osôb zadržaných na proteste v Rusku za ostatné desaťročie, uviedla v tejto súvislosti nezávislá ruská organizácia OVD-Info, ktorá poskytuje právnu pomoc a rady osobám zadržaným na protivládnych pochodoch a zhromaždeniach.


Gél dokázal do minúty zaceliť otvorenú ranu

Výskumníci chcú gél čoskoro po zvieratách otestovať aj na ľuďoch.

BRATISLAVA. Býva bežnou výbavou vo vedeckofantastických filmoch. Špeciálnu tekutinu, ktorá dokáže zaceliť otvorenú ranu, však teraz predstavili aj naozaj. Medzinárodnému týmu z Austrálie a Spojených štátov sa podarilo navrhnúť gél, ktorý zvládol do 60 sekúnd zaceliť poranenie na pokusných zvieratách. Gél podľa vedcov nenarúša prirodzené pohyby orgánu či pokožku, na ktorú sa aplikuje. Môže sa využiť pri vnútorných aj vonkajších poraneniach, pričom okrem zacelenia podporuje aj ich hojenie. Štúdiu o géle zverejnili v magazíne Science Translational Medicine. Gél je založený na hybridnom elastickom proteíne, ktorému výskumníci hovoria MeTro. "Jeho krása spočíva v tom, že hneď pri kontakte s tkanivom stuhne do podoby gélu bez toho, aby sa roztiekol," vysvetľuje Nasim Annabi z bostonskej Northeastern University.  Jeho krása spočíva v tom, že hneď pri kontakte s tkanivom stuhne do podoby gélu bez toho, aby sa roztiekol. Následne sa osvieti ultrafialovým svetlom, aby sa dostal na potrebné miesto a prepojil sa so samotným tkanivom. Gél má zabudovaný odbúravací enzým, ktorý sa dá upraviť tak, aby na poranení zotrval presne stanovený čas - hodiny, dni či mesiace - a umožnil zahojiť sa. Nezanechá po sebe v tele žiadnu toxickú stopu. Biomedici hovoria, že pružnosť gélu je ideálna aj pri liečení poranení orgánov ako sú pľúca, srdce či cievy, ktoré sa neustále sťahujú či uvoľňujú - a teda jestvuje vyššie riziko, že poranenia sa znovu otvoria. Takisto sa dokáže uplatniť aj pri poraneniach v tých častiach tela, ku ktorým sa dá ťažšie dostať. Doterajšie pokusy na zvieratách ukázali, že gél zacelí rezné rany na cievach a pľúcach hlodavcov i prasiat. Ďalšou fázou budú klinické testy na ľuďoch. "Z biologického hľadiska reaguje dobre, rýchlo sa prepojí s ľudským tkanivom, pričom podporuje hojenie," dodáva Anthony Weiss z Univerzity v Sydney.  "Dokáže vyplniť medzery a prispôsobiť sa tvaru poranenia. Skladuje sa jednoducho a môže sa priamo streknúť na poranenie či dutinu." Gél má podľa biomedikov potenciál na miestach, kde pri zásahu ide o každú sekundu, napríklad pri automobilových haváriách či vo vojnových zónach alebo počas chirurgických zákrokov. DOI: 10.1126/scitranslmed.aai7466


Nástupkyňou Putina chce byť aj speváčka Gordonová, ohlásila kandidatúru

Speváčka uvádza, že má dve deti, desaťročnú prax v žurnalistike a vlastnú právnickú firmu, ktorá bráni práva žien a detí.

MOSKVA. O funkciu ruskej hlavy štátu prejavila v pondelok záujem aj Jekaterina Gordonová. Na svojej domovskej internetovej stránke sa opisuje ako aktivistka za ľudské práva, poetka, speváčka a skladateľka piesní, informovala agentúra TASS. "Volám sa Jekaterina Gordonová, mám 37 rokov a rozhodla som sa využiť svoje právo a nominovať sa za kandidátku na ruskú prezidentku," uviedla Gordonová vo videu zverejnenom na YouTube. Ako ďalej tvrdí, má dve deti, desaťročnú prax v žurnalistike a vlastnú právnickú firmu, ktorá v uplynulých piatich rokoch bránila práva žien a detí. "Mám znalosti z prvej ruky o fungovaní súdneho systému v praxi a o tom, ako ženy tvrdo pracujú na výchove svojich detí, zatiaľ čo muži sa vyhýbajú zodpovednosti," povedala Gordonová. Chce sa zúčastniť na prezidentských voľbách a "hovoriť za ženy, ktorých práva boli porušené." Prezidentské voľby sú naplánované na 18. marca 2018. Aby sa uchádzač o post prezidenta, ktorý sa nominuje sám, stal registrovaným kandidátom, potrebuje 300-tisíc podpisov občanov. Uchádzač z mimoparlamentnej strany potrebuje 100-tisíc podpisov. Od uchádzača z parlamentnej strany sa podpisová kampaň nevyžaduje. O prezidentský úrad chce zabojovať aj známa ruská televízna moderátorka Xenija Sobčaková (35). Oznámila to 18. októbra. Moderátorka je dcérou Anatolija Sobčaka, reformne orientovaného starostu mesta Petrohrad zo začiatku 90. rokov 20. storočia. Zapojila sa do protikremeľských protestov v Moskve v rokoch 2011-12, ale vyhla sa kritizovaniu prezidenta Vladimira Putina, ktorý kedysi pracoval ako zástupca jej otca. Putin ešte neoznámil, či sa bude uchádzať o znovuzvolenie za prezidenta, ale všeobecne sa očakáva, že tak urobí.


Archeológovia v Grécku objavili staroveké artefakty vojenskej šľachty

Pohrebisko Ahlada sa nachádza pri meste Florina.

ATÉNY. Archeológovia preskúmali viac ako 200 nových hrobov na rozsiahlom starovekom pohrebisko v severnom Grécku, ktorý v minulosti vyplienili vykrádači hrobov. Našťastie z neho neukradli všetko. Ako oznámilo grécke ministerstvo kultúry, najzaujímavejšie nálezy z pohrebiska Ahlada pochádzali z hrobov bojovníkov, ktorí žili v 6. storočí pred naším letopočtom a boli členmi mocnej vojenskej šľachty. Medzi objavenými artefaktmi sú napríklad vzácna pohrebná maska, štyri bronzové helmy, železné hroty kopijí, časti železných mečov, veľká bronzová urna so zdobenými držadlami, železný model farmárskeho vozíka a bronzové brnenie na nohu. Pohrebisko Ahlada sa nachádza pri meste Florina a dosiaľ na ňom našli 1 300 hrobov z rôznych období.


SHMÚ po búrkach varuje aj pred výdatným dažďom

Večer sa na strednom a východnom Slovensku môže rozpršať.

BRATISLAVA. Riziko búrok s krúpami naďalej platí pre východnú polovicu Slovenska. V utorok večer sa na väčšine územia môžu vyskytnúť tiež výdatné zrážky. Prostredníctvom výstrah o tom na svojom webe informuje Slovenský hydrometeorologický ústav (SHMÚ). Výstrahy pred búrkou platia do polnoci pre Banskobystrický, Košický a Prešovský kraj i okres Liptovský Mikuláš. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 až 40 milimetrov a nárazy vetra rýchlosť 65 až 85 kilometrov za hodinu," dodávajú meteorológovia. Pri búrkach nie sú vylúčené ani lokálne povodne. S nástupom večera (od 20.00 h) sa na strednom a východnom Slovensku môže rozpršať. Výstraha pred dažďom, pri ktorom môže spadnúť 35 až 55 milimetrov zrážok, platí až do stredajšieho (14. 8.) večera. Výstraha platí pre celé územie s výnimkou krajného východu, západu a juhozápadu SR.


Petržalka dofinancuje úväzky pre asistentov na školách

Samospráva poskytne na asistentov 60-tisíc eur.

BRATISLAVA. Mestská časť Bratislava-Petržalka dofinancuje chýbajúce úväzky pre asistentov učiteľa. Suma 60.230 eur z miestneho rozpočtu umožní zabezpečiť 27 miest asistentov učiteľa, ktoré požaduje desať základných škôl v zriaďovateľskej pôsobnosti samosprávy vzhľadom na podiel detí so špeciálnymi výchovno-vzdelávacími potrebami (ŠVVP). "V súčasnej dobe je do školského kolektívu začlenených 241 žiakov a nezačlenených ešte 240 žiakov. Počet asistentov v predchádzajúcom školskom roku 2018/2019 bol však iba na 8,5 úväzku pre celú Petržalku," ozrejmila zástupkyňa starostu mestskej časti Lýdia Ovečková. Samospráva a základné školy preto požiadali Ministerstvo školstva, vedy, výskumu a športu (MŠVVaŠ) o pridelenie finančných prostriedkov na potrebný počet asistentov učiteľa. Ministerstvo prideľuje z nenormatívnych prostriedkov počet asistentov učiteľov podľa výkazov, ktoré školy predkladajú aj s odporúčaním odborníkov. "Rezort zafinancoval napokon len 15 úväzkov, a preto sa mestská časť rozhodla dofinancovať 12 chýbajúcich," informovala Ovečková. Opatrenie mestskej časti víta Slovenská komora učiteľov (SKU). "Veríme, že takéto pozitívne príklady praxe budú inšpiráciou aj pre ďalšie samosprávy v snahe nielen opravovať strechy a budovy, ale zaujímať sa aj o aktérov vzdelávania v školách a podporovať ich," uviedol zástupca SKU Viktor Križo. Pripojila sa aj Platforma rodín detí so zdravotným znevýhodnením. "Sme presvedčení, že spoločné vzdelávanie detí s a bez znevýhodnenia je nielen možné, ale doslova potrebné pre budúcnosť všetkých detí a žiakov, len tak máme možnosť žiť vo vzájomnej akceptácií a jednej inkluzívnej komunite," povedala štatutárka organizácie Jana Lowinski.


Zachráň psa, zjedz Číňana. Motívy na tričkách pobúrili čínske veľvyslanectvo

Šéf uvedeného podniku uviedol, že produkty plánuje ponechať v predaji.

BERLÍN. Čínske veľvyslanectvo v Berlíne požaduje od jedného z nemeckých internetových obchodov, aby prestal predávať tričká s motívmi, ktoré Číňania považujú za urážlivé. Podľa zverejneného vyhlásenia podala ambasáda sťažnosť nemeckej vláde, pričom požaduje okrem stiahnutia tohto tovaru z ponuky aj ospravedlnenie a vysvetlenie. Na tričkách internetového predajcu Spreadshirt.de sa objavujú heslá ako "Zachráň psa, zjedz Číňana" alebo "Zachráň žraloka, zjedz Číňana", ale aj znaky čínskeho písma v polohe pripomínajúcej pohlavný styk s poznámkou "Teraz už viem po čínsky". Šéf uvedeného podniku so sídlom v Lipsku, Philip Rooke, v písomnom vyjadrení uviedol, že tieto produkty plánuje ponechať v predaji. "Neposudzujeme ani necenzurujeme návrhy na základe ich formulácie alebo spoločenských či politických tendencií," zdôraznil s tým, že "nechcel nikoho uraziť" a ospravedlňuje sa každému, kto to vníma inak.


Na brexit sa pripravuje aj Budvar, problém môže byť tankové pivo

ČESKÉ BUDĚJOVICE. Vedenie pivovaru Budějovický Budvar verí, že sa s brexitom v priebehu krátkeho obdobia vyrovná, pretože má dosť skúseností s vývozom piva mimo Európsku úniu. Jediný vážny problém by mohol po odchode Veľkej Británie z EÚ podľa firmy nastať pri dlhšom colnom odbavení v prípade tankového piva, ktoré má kratšiu trvanlivosť. Pre Budvar je Británia veľmi dôležitá, vlani bola v exporte jeho piatym najväčším odbytiskom. Povedal to hovorca Budvaru Petr Samec. Národný podnik sa pripravuje na oba varianty, vrátane brexitu bez dohody. Veľkou výhodou pre pivovar je podľa Samca dcérska spoločnosť Budvaru v Británii, ktorá situáciu monitoruje a pomôže riešiť novovzniknuté administratívne požiadavky na registráciu tovaru a udelenie certifikátov. "Vplyvy na vývoz môžu byť v logistike, colnej a daňovej oblasti a tiež sa môžu objaviť rôzne netarifné prekážky spojené s administratívou dovozu. Dôležitý bude tiež následný vývoj kurzu libry, ktorý môže mať vplyv na našu profitabilitu na britskom trhu. Neočakávame ale, že by brexit v dlhodobom meradle výrazne poškodil náš predaj v Spojenom kráľovstve," uviedol hovorca. Budvar nevylučuje krátkodobé komplikácie v krátkom období po brexite. Jediný vážny problém by mohol podľa hovorcu nastať s tankovým pivom. To má kratšiu trvanlivosť, a čakanie na colné odbavenie v trvajúce niekoľko dní by tak mohlo vývoz tohto piva v krajnom prípade znemožniť. S minuloročnými výsledkami v Británii je Budvar spokojný. Predával tam za vyššie ceny. Tržby a zisk mu teda v Británii vzrástli, aj keď objem predaného piva stagnoval. Z produktov Budvaru s 95 percentami absolútne dominuje predaj svetlého ležiaka Budweiser Budvar. Budvar v Británii dlhodobo zvyšuje predaj čapovaného piva. V posledných rokoch sa zameriava hlavne na tankové pivo. "V roku 2014 sme otvorili v Londýne prvú tankovú krčmu a teraz ich v celej Británii funguje desať. Ďalšie také prevádzky pripravujeme," uviedol hovorca. Pre Budvar je Británia tradičným trhom. Prvé pivo tam dodal v roku 1935 a od roku 1948 ho tam vozí nepretržite. Najviac sa podniku darí v Londýne a ďalších veľkých mestách. Budvar vlani vyviezol najviac piva vo svojej histórii. Vývoz stúpol medziročne o 8,5 percenta na 1,07 milióna hektolitrov. Budvar v minulom roku vyviezol pivo do 79 krajín, najviac do Nemecka. Spojené kráľovstvo malo pôvodne Európsku úniu opustiť 29. marca, ale najnovší návrh z Británie hovorí o odklade do 30 júna. Krajiny EÚ s ním však musia súhlasiť.


Vo Francúzsku zomrel jeden z posledných účastníkov SNP

Jean Baptist Boyer zomrel vo veku 96 rokov.

BANSKÁ BYSTRICA, PARÍŽ. Vo francúzskom meste Issy-les-Moulineaux v stredu v kruhu rodiny pochovali jedného z posledných účastníkov Slovenského národného povstania (SNP). Jeana Baptista Boyera, ktorý zomrel 22. januára vo veku 96 rokov v meste Gentilly pri Paríži. Na pohrebe sa zúčastnil aj veľvyslanec Slovenskej republiky vo Francúzsku Igor Slobodník. "Pre rodinu francúzskeho odbojára v SNP je to veľká česť," informoval TASR docent Parížskej univerzity (Université Paris I - La Sorbonne) Alain Soubigou. Správu o úmrtí aj konaní sa pohrebu Soubigouovi potvrdil profesor filozofie na Univerzite Sorbonne Alain Boyer, syn zosnulého Jeana Baptistu Boyera. So zosnulým sa verejnosť rozlúčila v Kostole sv. Štefana v Issy-les-Moulineaux, samotné uloženie telesných pozostatkov do hrobu sa uskutočnilo v úzkom rodinnom kruhu. Jean Baptiste Boyer, ktorý sa narodil 31. augusta 1922 v meste Clermont-Ferrand, nebol kariérny vojak. Od mladosti pracoval v službách Pošty a telekomunikácií (PTT). Utiekol zo Škodových závodov v Dubnici, kde bol na nútených prácach. Podarilo sa mu spojiť s Prvou československou partizánskou brigádou M. R. Štefánika, ktorú v auguste 1944 sformoval nadporučík Piotr Alexejevič Veličko. Francúzi, ktorí utiekli buď z nútených prác (55 mužov), alebo zo zajatia (147 mužov), v rámci nej tvorili pod velením kapitána Georgesa Barazera de Lannuriena (1915 - 1988) partizánsku jednotku. Bojovali najmä v okolí Strečna. Po potlačení SNP generál Charles de Gaulle počas návštevy Moskvy 9. decembra 1944 poďakoval francúzskym partizánom za ich protifašistický odboj. Do Francúzska sa vrátili v lete 1945. Po skončení sa druhej svetovej vojny Jean Baptiste Boyer znova pracoval na francúzskej Pošte a telekomunikáciách a skončil ako generálny inšpektor. Stal sa predsedom Združenia francúzskych partizánov na Slovensku. Za účasť v odboji dostal niekoľko francúzskych medailí a radov, ako aj Medailu SNP. Jean Baptiste Boyer napísal knihu pamätí o bojoch na Slovensku s názvom Résistants, partisans français en Slovaquie, 1944 - 1945. Podľa Soubigoua v súčasnosti žije v Bretónsku (departement Morbihan) pravdepodobne posledný francúzsky partizán, ktorý bojoval na Slovensku - Roger Naël. Francúzsko malo na frontoch vo východnej časti Európy dve jednotky: stíhaciu leteckú jednotku Normandia-Niemen a partizánsku skupinu kapitána de Lannuriena na území Slovenska. "Česť jeho pamiatke a všetkým Francúzom v Slovenskom národnom povstaní," povedal generálny riaditeľ Múzea SNP v Banskej Bystrici Stanislav Mičev. Zdôraznil, že práve počas uplynulého víkendu sme si pripomenuli dve významné výročia, ktoré sa viažu k 27. januáru 1944. Červená armáda v tento deň oslobodila nacistický koncentračný tábor Auschwitz-Birkenau, kde zahynulo viac ako 1,1 milióna ľudí. Boli medzi nimi nielen Židia, ale i poľskí odbojári a sovietski vojnoví zajatci. V ten istý deň bola definitívne prelomená blokáda Leningradu. Hladom, zimou, na následky bombardovania zahynulo okolo milióna ľudí. "Zamyslime sa a nedopusťme, aby sa to opakovalo," zdôraznil Mičev.


V Bratislave a okolí hlásia viacero nehôd a zhustenú premávku

Kolóny sú aj na bratislavskom diaľničnom obchvate.

BRATISLAVA. V Bratislave a jej okolí hlásia vodiči viacero dopravných nehôd. Rátať treba na viacerých miestach aj so zhustenou premávkou. Stella centrum upozorňuje na nehody na Jarošovej ulici v smere na Vajnorskú, na Gagarinovej ulici pred výjazdom na diaľničný obchvat, na Košickej ulici pred križovatkou s Prístavnou, v smere na Most Apollo, a na vjazde do Bratislavy v smere z Rovinky. Zhustenú premávku hlásia vodiči aj na Račianskej, Slovnaftskej, Dvojkrížnej, Ráztočnej ulici a na Moste Apollo v smere do centra. Kolóny sú aj na bratislavskom diaľničnom obchvate pri Lamači, v smere z diaľnice D2 od Stupavy. Taktiež od letiska po Prístavný most a na výjazdoch na Prístavný most v smere z Petržalky, v bratislavských Rusovciach v smere do Petržalky či v bratislavských Vajnoroch pri prejazde kruhovým objazdom. So zhustenou premávkou musia vodiči momentálne rátať aj v Čiernej Vode v smere do Vajnôr, na ceste z Dunajskej Lužnej do Bratislavy, v Moste pri Bratislave v smere z Malinova a Štvrtka na Ostrove, na starej Seneckej ceste pred Ivankou pri Dunaji, v smere do Bratislavy, na obchvate Senca na diaľnicu D1 a na diaľnici D1 pri Blatnom v smere do Bratislavy.


Počasie komplikovalo dopravu v Nemecku i Veľkej Británii, v Calais uviazla loď

Londýnske letisko Stansted a letisko v Birminghame prerušili prevádzku.

DÜSSELDORF. Letisko v nemeckom Düsseldorfe v nedeľu dočasne pozastavilo celú letovú prevádzku a letisko vo Frankfurte hlásilo množstvo zrušených a odložených letov v dôsledku silného sneženia. Informovala o tom agentúra DPA. Hovorca düsseldorfského letiska uviedol, že prvé lety zrušili krátko po poludní, a zatiaľ nie je známe, ako dlho bude pozastavenie letovej prevádzky trvať. Medzitým ľad a sneh spôsobil narušenie prevádzky na frankfurtskom letisku, kde do 15.00 h SEČ zrušili 267 letov a stovky ďalších mali meškanie. Aj na menšom letisku Kolín/Bonn museli zrušiť desať letov, ale letisko je v prevádzke a pristávali tam lietadlá, ktoré mali pristáť v Düsseldorfe. Problémy v leteckej doprave prišli po tom, ako nevľúdne zimné počasie spôsobilo cez víkend chaos na väčšine územia Nemecka. Niekoľko motoristov utrpelo zranenia počas fujavíc a mrznúceho dažďa. Sneh spôsobil v nedeľu dopravné komplikácie aj v strednom Anglicku a v severnom Walese. Došlo k uzavretiu viacerých ciest, zákazom štartu lietadiel a tiež k dopravným haváriám. Londýnske letisko Stansted a letisko v Birminghame prerušili prevádzku, keďže museli odhrnúť pristávacie dráhy. Letiská odporučili pasažierom, aby kontaktovali svoje aerolínie a informovali sa o svojich letoch. Letisko Stansted upozornilo, že vzhľadom na zhoršené poveternostné podmienky sa dajú očakávať odklady a zrušenia letov. Diaľnicu M1 spájajúcu Londýn so severovýchodným Anglickom čiastočne uzavreli v Leicestershire. Polícia vo Walese odporučila obyvateľom, aby cestovali len v nevyhnutných prípadoch, keďže snežiť by malo počas celej nedele. Britská meteorologická služba varovala pred vetrom a dažďom v Londýne a v južnom Anglicku - vietor by mohol dosahovať rýchlosť až 110 kilometrov za hodinu. Časti britskej metropoly boli v nedeľu ráno pokryté snehom. Vo francúzskom meste Calais uviazol trajekt s 313 ľuďmi na palube. Plavidlo Pride of Kent, smerujúce do anglického Doveru, narazilo na kamene okolo poludnia. Dôvodom bolo nepriaznivé počasie v oblasti. Večer sa plavidlo pomocou vlečných lodí podarilo dopraviť späť do prístavu. Podľa tamojších úradov nikto neutrpel zranenia. Spoločnosť P&O Ferries uviedla, že pre pasažierov hľadala náhradnú loď. Incident narušil dopravu medzi Francúzskom a Veľkou Britániou v Lamanšskom prielive. Desiatky tisíc domácností v oblasti Pas-de-Calais ostali bez elektrického prúdu v dôsledku zlého počasia.


Štátne orgány v ochrane pitnej vody zlyhávajú, tvrdia aktivisti

Ministerstvo pri príležitosti Dňa vody naopak vyhlásilo, že na ochrane pitnej vody pracuje.

BRATISLAVA. Štát nedokáže zabrániť znečisťovaniu podzemných zdrojov ani prieniku nebezpečných látok do pitnej vody. Tvrdia to aktivisti z občianskej iniciatívy Naša voda a vyzývajú zodpovedné štátne orgány, aby začali konať. Zároveň im ponúkajú odbornú spoluprácu a pozývajú ich na rokovanie. "Už dobrých desať rokov majú štátne inštitúcie informácie o kontaminácii pitnej vody z viacerých zdrojov v Bratislave a okolí. A neurobili prakticky nič, aby sa táto situácia začala riešiť," tvrdí ochranár Andrej Kovarik. "Neznáme množstvo ľudí prijíma priamo cez vodovodnú sieť neznáme množstvo jedovatých látok a nevie sa, ako dlho sa to už deje," opisuje. To by podľa neho mohlo byť dôvodom pre zvolanie Bezpečnostnej rady SR. "Vzhľadom na závažnosť týchto zistení, ktoré už vieme, je na mieste aj vyvodenie trestnoprávnej zodpovednosti za nekonanie zodpovedných inštitúcií," pokračuje Kovarik. V tejto súvislosti už podľa jeho informácií bolo podané aj trestné oznámenie, ktoré iniciatíva Naša voda plánuje rozšíriť. Ministerstvo životného prostredia SR pri príležitosti Dňa vody naopak vyhlásilo, že na ochrane pitnej vody pracuje. V marci ohlásilo prípravu zákona o chránených vodohospodárskych oblastiach Lex Žitný ostrov. Ten má zjednotiť postup všetkých rezortov pri ochrane strategických území zabezpečujúcich vodu pre obyvateľov krajiny. Podľa aktivistky Tatiany Kratochvílovej má však tento zákon len vytvoriť dojem, že sa envirorezort stará o ochranu pitnej vody. Pripomína, že súčasný minister László Sólymos (Most-Híd) zrušil rozhodnutie, ktorým sa pri šamorínskom vodnom zdroji vytváralo ochranné pásmo. "Nie je potrebné vytvárať nové zákony, len legislatívu, ktorú máme kvalitnú, dodržiavať," myslí si Kratochvílová. Envirorezort tiež pripomenul, že 15. marca vstúpila do platnosti novela vodného zákona, prostredníctvom ktorej získal kompetencie pri dohľade nad agrochémiou v chránených vodohospodárskych oblastiach. Novela posilnila aj ochranu vôd pred dusičnanmi, ktoré sa do životného prostredia dostávajú aj pre nesprávne zaobchádzanie s odpadovými vodami v žumpách.


Kočner sa chcel stretnúť s Lučanským

Lučanský potvrdil, že na viaceré stretnutia s podobnými osobami v minulosti chodieval.

BRATISLAVA. Podnikateľ Marian Kočner sa pokúšal kontaktovať súčasného policajného prezidenta Milana Lučanského cez viaceré osoby. Novinárom to povedal Lučanský. Marian Kočner je v súčasnosti väzobne stíhaný v kauze televíznych zmeniek a obvinený z objednávky vraždy novinára Jána Kuciaka. "Bolo to cez rôznych známych, či sa stretneme, či sa nestretneme," ozrejmil Lučanský. Potvrdil, že na viaceré stretnutia s podobnými osobami v minulosti chodieval. Bolo to podľa jeho slov vtedy, keď to mal v opise pracovných činností a keď vedel, že mu môžu pomôcť. Zdôraznil, že v súčasnosti sa s podobnými osobami nestretáva. "Všade sa niekto nájde, kto vás odfotí. Potom sa to ťažko vysvetľuje," doplnil. SMS správy medzi bývalým prvým námestníkom generálneho prokurátora Petrom Šufliarskym a Marianom Kočnerom boli podľa jeho slov postúpené "na korupciu, aby sa korupcia zaoberala tým, čo tam bolo a čo tam nebolo". Osobne si myslí, že Šufliarsky vždy podobným osobám odpisoval v zmysle zákona. Verí, že sa aj pri vyšetrovaní prípravy vraždy Šufliarskeho poodhalia ďalšie veci a že sa pravda ukáže. Počas híringu v parlamentnom brannobezpečnostnom výbore Lučanský deklaroval, že z vyšetrovania vraždy Kuciaka neodvolá súčasného vyšetrovateľa Petra Juhása, pokiaľ bude pracovať v zmysle zákona a bude si plniť svoje povinnosti. "Nikdy neodvolám policajta, ktorý neporuší svoje právomoci a nezneužije svoje postavenie ako policajt," povedal. Podotkol, že vždy bude proti tomu, aby sa zneužívali informácie o tom, kde je daný policajt zaradený, či jeho osobné údaje. Reagoval tak na medializované informácie a úniky personálnych informácií zo spisu Juhása. "Na to máme predsa aj nejaké možnosti a nástroje o blokáciách. Je dosť zvláštne, ak sa niekto dostane do konkrétneho spisu," uviedol. Podľa Lučanského je aj toto podnet pre inšpekciu, ktorá by sa tým mala zaoberať. "Personálne veci zo spisu by sa nemali vynášať," dodal s tým, že by bolo vhodné preveriť aj pravdivosť vynesených informácií.


Ministerstvo obrany predáva nadbytočné tankové guľomety

Kupujúcim je bratislavská firma Corvus Slovakia.

BRATISLAVA. Ministerstvo obrany (MO) SR predáva osem tankových guľometov a jednu záložnú hlaveň za sumu 4710 eur. Kúpnu zmluvu na odpredaj prebytočného hnuteľného majetku štátu - vojenského materiálu zverejnil rezort obrany v Centrálnom registri zmlúv (CRZ). Z prílohy uvedenej zmluvy vyplýva, že MO SR predáva sedem tankových guľometov 7,62 mm, jeden tankový guľomet 14,5 mm a jednu záložnú hlaveň. Kupujúcim je bratislavská firma Corvus Slovakia, s. r. o., ktorá má v predmete činnosti okrem iného aj podnikanie v oblasti obranného priemyslu. "Kupujúci je oboznámený so stavom predmetu kúpy. Predmet kúpy nebude pre potreby kupujúceho predávajúcim opravovaný, upravovaný ani vylepšovaný. Na predmet kúpy predávajúci neposkytuje kupujúcemu záruku. Kupujúci predmet kúpy kupuje v stave v akom stojí a leží," konštatuje sa okrem iného v zmluve. V zmluve je taktiež uvedené, že ide o hnuteľný prebytočný majetok štátu. Kupujúci taktiež berie na vedomie, že predmetom kúpy sú výrobky obranného priemyslu, na ktoré sa vzťahujú ustanovenia zákona o obchodovaní s výrobkami obranného priemyslu.


Nemecká vláda chce zlepšiť vzťahy s Ruskom

Nesmieme vyhlasovať celé Rusko, krajinuaj ľud, pridal sa aj nemecký prezident.

BERLÍN. Nemecký štátny minister pre Európu Michael Roth vyzval v pondelok na spoločný front Európskej únie voči Rusku s cieľom znížiť napätie. V článku v denníku Die Welt varoval, že "protiruské odozvy" sú rovnako nebezpečné ako naivita ohľadom "nacionalistického" kurzu Ruska. Jeho vyjadrenia prišli v čase signálov, že za vlády kancelárky Angely Merkelovej a ministra zahraničných vecí Heika Maasa zo Sociálnodemokratickej strany Nemecka (SPD) sa postoj Nemecka k Rusku pritvrdzuje. Obzvlášť od chemického útoku na dvojitého agenta Sergeja Skripaľa v Británii, z ktorého je obviňované Rusko. Rothove výroky podľa agentúry Reuters očividne odrážajú proruskejšie postoje členov SPD. Uviedol, že európske sankcie voči Rusku treba zachovať, ale cieľom je priviesť Rusko k rokovaciemu stolu. Nemecký prezident Frank-Walter Steinmeier vyjadril v nedeľu znepokojenie nad zhoršujúcim sa vzťahom Ruska a Západu po prípade agenta Skripaľa a vyzval na obnovenie diplomatických snáh s cieľom napraviť narušené vzťahy. "Úplne bez ohľadu na (ruského prezidenta Vladimira) Putina, nesmieme vyhlasovať celé Rusko - krajinu, jeho ľud - za nepriateľov," uviedol pre noviny Bild am Sonntag. Otrávenie Skripaľa bolo znepokojujúce, "avšak z urýchľovania odcudzenia medzi Ruskom a Západom, ktoré má dôsledky ďaleko za túto kauzu, by sme mali mať rovnaké starosti," povedal nemecký prezident. Poznamenal, že neexistuje prakticky žiadna dôvera medzi oboma stranami a úloha čeliť narastajúcemu odcudzeniu je "ozajstnou výzvou pre zodpovednú politiku". Ľudia by nemali byť "ovládaní apokalyptickou náladou vo vzťahu s ťažkým susedom," uviedol bývalý nemecký minister zahraničných vecí.


Záujem o opatrovateľky detí rastie, dôvodom môže byť jasličkový zákon

Vyšší dopyt po opatrovateľkách pre deti môže byť dôsledkom prísnejšieho jasličkového zákona.

BRATISLAVA. Počas prvého štvrťroka tohto roka stúpol počet ľudí, ktorí hľadali opatrovateľku cez portál Domelia.sk o viac než polovicu. Výrazne tiež stúpol počet registrovaných opatrovateliek. Podľa pracovného portálu Profesia.sk za to môže takzvaný jasličkový zákon, ktorý sprísňuje pravidlá pre detské jasle. Od januára do marca si opatrovateľku cez portál hľadalo 227 rodičov, čo je zatiaľ rekordný počet. V porovnaní s rovnakým obdobím v roku 2017 je to nárast o 53 percent. O viac než 69 percent stúpol aj počet nových opatrovateliek, aj napriek nízkej miere nezamestnanosti. Za opatrovanie detí požadujú v priemere 4,10 eura na hodinu. Novela jasličkového zákona vstúpila do platnosti začiatkom marca. Definuje jasle ako sociálnu službu predovšetkým pre pracujúcich rodičov a zavádza prísne požiadavky na hygienu a vybavenie priestorov.


Vietnam sa sa pripravuje na tajfún Doksuri

Vláda nariadila evakuáciu najrizikovejších oblastí.

HANOJ. Vietnam sa pripravuje na tajfún Doksuri, ktorý bude podľa predpovedí najväčšou tropickou cyklónou v juhovýchodnej Ázii za niekoľko ostatných rokov. Doksuri sa prehnal v utorok cez Filipíny ako tropická depresia Maring, ktorá po sebe zanechala najmenej štyroch mŕtvych a šesť nezvestných. Postupne však zosilnela na tajfún so sprievodným vetrom s rýchlosťou 135 kilometrov za hodinu, v nárazoch až 185 kilometrov za hodinu. V piatok sa pravdepodobne dostane do centrálnej časti Vietnamu. Úrady varujú pred silným dažďom, záplavami a zosuvmi pôdy v niektorých severných a centrálnych častiach krajiny. V najrizikovejších oblastiach prikázali evakuáciu. Vláda tiež informovala, že nariadila rybárskym, turistickým i dopravným lodiam, aby tajfúnu nešli do cesty a zakázali tiež lodiam vyplávať na more.


Harabinovho syna zvolili za sudcu

Na minulé prešľapy sa Branislava Harabina nikto z členov Súdnej rady nepýtal.

Správu sme aktualizovali o vyjadrenie Branislava Harabina BRATISLAVA. Syna niekdajšieho ministra spravodlivosti Štefana Harabina Branislava zvolili za sudcu. Po niekoľkých neúspešných pokusoch ho v pondelok zvolilo 13 členov Súdnej rady, zdržal sa jeden. Pred radu predstúpil ako osemnásty uchádzač a vo svojom krátkom prejave zhrnul, prečo sa o túto prácu uchádza. „Nebudem opakovať to, čo už máte v materiáloch,“ začal svoj prejav Harabin. Napriek razantnému úvodu bol prejav oproti iným uchádzačom skôr rozpačitý. Harabin hovoril potichu a chvíľami mu nebolo rozumieť. „Pozitívny dojem na mňa urobilo právo už v detstve, nakoľko môj otec je sudca,“ povedal Harabin mladší. Ministerka spravodlivosti Lucia Žitňanská (Most-Híd) sa k voľbe Harabinovho syna nechcela vyjadrovať. „Neviem, či potrebuje justícia bulvarizáciu personálneho obsadenia súdov,“ povedala Žitňanská. S kariérou Branislava Harabina sa spájajú viaceré otázky. V minulosti sa stal justičným čakateľom ešte predtým, než dostal diplom z práva. Neskôr sa stal asistentom senátu na Krajskom súde v Bratislave. Sudcom sa snažil stať od roku 2016. Podarilo sa mu to až na Okresnom súde Bratislava I, čo je jeden z najvyťaženejších súdov v hlavnom meste. Vo výbere obstál v čase, keď bol vedením súdu poverený Vladimír Sklenka, bývalý policajný ochrankár, ktorý sa dlhé roky staral o bezpečnosť rodiny Harabinovcov. V čase, keď bol Štefan Harabin ministrom spravodlivosti denník Plus jeden deň odfotil, ako sa Branislav vyvážal na otcovom služobnom aute. Takisto sa podľa denníka dostal k pozemku s plochou 600 štvorcových metrov za 145-tisíc eur v bratislavskej časti Záhorská Bystrica v čase, keď sa jeho plat súdneho úradníka pohyboval okolo 700 eur v hrubom.  „Kúpu pozemku považujem za svoju súkromnú záležitosť a len nad rámec dodávam, že jeho kúpna cena nepredstavovala ani polovicu Vami uvádzanej „odhadovanej“ sumy a opätovne potvrdzujem, že som ho nadobudol z prostriedkov získaných zákonným spôsobom, pričom moje majetkove pomery boli preverovane aj Národným bezpečnostným úradom, ktorý nezistil žiadne nezrovnalosti,“ tvrdí Branislav Harabin. Nikto zo Súdnej rady sa ho na to nespýtal. Predniesol svoj krátky príhovor a odišiel preč bez jedinej otázky či poznámky. Pri niektorých iných kandidátoch členovia rady dávali doplňujúce otázky alebo upozornili na ich dobré výsledky v doterajšej práci. Harabinov syn je podľa jeho kolegov svedomitý zamestnanec a nie je problém za neho zahlasovať, tvrdí nový podpredseda Súdnej rady Pavol Pilek. „Mal by byť dobrým sudcom,“ povedal Pilek s tým, že neprezradí, či za neho aj naozaj zahlasoval, alebo nie. Porovnávať s otcom ho Pilek nechcel. Súdna rada zvolila všetkých uchádzačov okrem kandidátky Kristíny Rakickej. Tá si na sudcovské skúšky, ktoré sa konali v januári na súde v Dunajskej Strede, priniesla vypracované prípadové štúdie, ktoré mohla mať posunuté z ministerstva spravodlivosti. Žitňanská únik materiálov odmietla. „My sme si to preverili a vylučujem, že by došlo k úniku. Druhá vec je, či si má kandidát na sudcu brať so sebou ťahák, to je skôr otázka etického posudzovania,“ povedala Žitňanská. Kým podklady na ich vypracovanie boli v minulosti zverejnené na webe, od minulého roka sú interným dokumentom rezortu. Rakická rade povedala, že štúdie jej poskytol iný uchádzač o post sudcu, keďže v minulosti boli bežne dostupné. Členovia súdnej rady ju upozornili, že vyhláška spomína materiály, ktoré si môže uchádzač so sebou priniesť, ale takéto prípadové štúdie medzi nimi nie sú. Členka rady Elena Berthotyová jej počas vypočúvania povedala, že jej dá hlas iba vtedy, ak dokáže pred Súdnou radou verejne prehlásiť, že pochybila a dá záruku, že v budúcnosti už nebude podvádzať. Ak sa ukáže, že naozaj pochybila, Rakická je podľa vlastných slov ochotná sa ospravedlniť. „To, že som mala so sebou študijné materiály, som nepovažovala za niečo nemorálne a neetické. Ak je to tak, že na to existuje iná právna úprava a naozaj sa to považuje za pochybenie, tak nemám žiaden problém sa ospravedlniť,“ povedala Rakická. Nakoniec v tajnej voľbe získala len deväť z potrebných desiatich hlasov. Piati členovia rady sa zdržali.


Britská centrálna banka úrokovú sadzbu nezmenila, obáva sa brexitu

Neistota negatívne pôsobí predovšetkým na podnikateľské investície.

LONDÝN. Britská centrálna banka varovala, že neistota v súvislosti s odchodom Británie z Európskej únie naďalej negatívne pôsobí na dôveru v ekonomiku a na krátkodobú hospodársku aktivitu, predovšetkým na podnikateľské investície. Banka to uviedla vo vyhlásení po svojom štvrtkovom zasadaní, na ktorom ponechala hlavnú úrokovú sadzbu na úrovni 0,75 percenta.Deväťčlenná rada pre menovú politiku Bank of England zároveň konštatovala, že očakávania spojené s brexitom "pokračujú vo vytváraní volatility cien britských aktív, osobitne výmenného kurzu libry". Predstavitelia britskej centrálnej banky síce poukázali na silný rast zamestnanosti, ale uviedli, že prieskumy naznačujú, že "výhľad oslabuje".


Griezmann neprišiel na začiatok prípravy Atlética, klub ho preveruje

Francúzsky futbalista by mohol prestúpiť do FC Bacelona.

MADRID. Francúzsky futbalista Antoine Griezmann sa nedostavil na zraz Atlética Madrid pred novou sezónou. Už v máji avizoval, že mieni v lete opustiť klub, ktorého predstavitelia sa vo štvrtok stretli so zástupcami FC Barcelona. Úradujúci španielsky šampión má o 28-ročného útočníka dlhodobo záujem, strany diskutovali o nižšej prestupovej čiastke, hoci výkupná klauzula klesla 1. júla z 200 na 120 miliónov eur. Griezmann nastrieľal od roku 2014 za Atlético 133 gólov v 257 vystúpeniach, s Kataláncami sa údajne dohodol na podmienkach kontraktu už v marci. "Mal povinnosť prísť v nedeľu do 20.30 h. Keď sa nedostavil, začali sme to preverovať. Má u nás platnú zmluvu do roku 2023 a v pondelok sa musí zapojiť do tréningu rovnako ako všetci ostatní hráči," citovala zo stanoviska Atlética agentúra AFP. Na začiatku prípravy v Los Angeles de San Rafael nechýbal portugalský útočník Joao Felix, ktorý sa prestupovou čiastkou 126 miliónov eur stal najdrahším hráčom klubovej histórie.


Valencia zdolala Sevillu a vo finále Copa del Rey vyzve Barcelonu

SEVILLA. Vo finále španielskeho Španielskeho pohára vo futbale - Copa del Rey sa stretne FC Barcelona s Valenciou. Kým Katalánci rozhodli o postupe do záverečného súboja stredajším triumfom nad Realom Madrid 3:0, hráči Valencie zdolali futbalistov Betisu Sevilla tesne 1:0 vo štvrtkovom odvetnom stretnutí semifinále. Jediný gól strelil v 56. min Rodrigo. Prvý zápas sa skončil nerozhodne 2:2. Valencia - Betis Sevilla 1:0 - prvý zápas 2:2, do finále postúpila Valencia


Na Sumatre sa potopil trajekt, nezvestných je už 166 ľudí

Úrady najskôr oznámili, že nezvestných je 94 ľudí.

JAKARTA. Po potopení trajektu na obľúbenom jazere Toba na indonézskom ostrove Sumatra v pondelok večer je stále nezvestných 166 ľudí. V stredu o tom informovali indonézski predstavitelia. To je oveľa vyšší počet, než sa pôvodne predpokladalo, napísala tlačová agentúra AP. Prevádzkovatelia plavidla nevyhotovili zoznam pasažierov a predstavitelia pre krízové situácie niekoľkokrát zvýšili počet ľudí vezúcich sa na trajekte. Rozrušení príbuzní, ktorí prichádzali k jazeru na severe Sumatry, poskytovali úradom informácie. Predstavitelia v utorok vyhlásili, že nezvestných je 94 ľudí, ale očakávali zvýšenie tohto počtu. V pondelok večer pri bezprostrednom zásahu sa podarilo zachrániť iba 18 osôb a potvrdená bola smrť jedného človeka. Reportér tlačovej agentúry Associated Press (AP) bol v stredu ráno svedkom, ako záchranári prevážali telo k sanitke na brehu jazera. Žiaľom ovládaní príbuzní súrili záchranné služby, aby pátranie urýchlili. Nehody trajektov sú v Indonézii, tvorenej veľkým súostrovím, časté, a to najmä počas islamského sviatku íd al-fitr, ktorý pripadol na minulý týždeň. Milióny ľudí vtedy cestuje po celej krajine do svojich domovov alebo za príbuznými. V indonézštine sa tento sviatok nazýva Hari Raya Puasa. Jazero Toba sa nachádza v sopečnom kráteri a je obľúbenou turistickou destináciou. S dĺžkou 100 kilometrov a šírkou 30 kilometrov ide o najväčšie jazero v Indonézii a zároveň najväčšie jazero vulkanického charakteru na svete. Má priemernú hĺbku 500 metrov. Uprostred jazera je ostrov Samosir.


Boj proti terorizmu sa má sústrediť na kontrolu prevodu peňazí

Iba príjmy Islamského štátu v rokoch 2014 až 2016 sa odhadujú na 2,5 miliardy dolárov.

PARÍŽ. Približne 500 expertov z viac než 70 krajín rokuje v stredu v Paríži o spôsoboch, ako obmedziť financovanie teroristických skupín ako Islamský štát (IS) či al-Káida. Rokovania vo francúzskej metropole odštartovali dvojdňovú medzinárodnú konferenciu s heslom "Žiadne peniaze, žiadny terorizmus", ktorú inicioval prezident Emmanuel Macron. Iba príjmy Islamského štátu v rokoch 2014 až 2016 sa odhadujú na 2,5 miliardy dolárov, uviedla agentúra AP s odvolaním sa na úrad francúzskeho prezidenta. Francúzski organizátori konferencie naliehajú na medzinárodnú koordináciu a väčšiu transparentnosť vo finančných transakciách, keďže teroristické skupiny využívajú stále sofistikovanejšie metódy na prevod peňazí. Vo štvrtok sa k rokovaniam pridajú ministri spravodlivosti, financií, zahraničných vecí a vnútra zo západných štátov, arabského sveta i ďalších krajín, ako aj predstavitelia 18 medzinárodných organizácií. Stretnutie sa koná v čase, keď sa účastníci darcovskej konferencie v Bruseli usilujú o podporu ďalšej pomoci pre vojnou zmetanú Sýriu, pripomína AP.